Q=13	C=4	SS=0	LS=4	PS=9	DC=0	LC=0	SD=0	BS=0	G0=21	G1=15	G2=7	DLID=az_RU	BODY=Лавилиләр 2 | Онлајн Мүгәддәс Китаб | Јени дүнја тәрҹүмәси\nТахыл тәгдимәси (1—16)\n2 Јеһоваја тахыл тәгдимәси+ ҝәтирән адам тәгдимәни нарын ундан ҝәтирмәлидир. Үстүнә јағ төкмәли вә күндүр гојмалыдыр.+ 2 Сонра ону каһинләрин, Һарун оғулларынын јанына ҝәтирмәлидир. Каһин бүтүн күндүрлә бирликдә јағ гатылмыш нарын ундан бир овуҹ ҝөтүрүб гурбанҝаһда хатирә тәгдимәси+ кими јандырсын. Бу, әтри Јеһоваја хош олан, одда јандырылан тәгдимәдир. 3 Тахыл тәгдимәсиндән галан һиссә Һарунун вә оғулларынын олаҹаг.+ О, Јеһоваја одда јандырылараг ҝәтирилән тәгдимәләрин ичиндә сон дәрәҹә мүгәддәсдир.+ 4 Тәндирдә биширилән тахыл тәгдимәси ҝәтирән адам ону нарын ундан ҝәтирмәлидир: мајасыз, јағлы хәмирдән биширилмиш һалгавары чөрәк вә ја мајасыз хәмирдән биширилмиш, үстүнә јағ чәкилмиш лаваш ҝәтирмәлидир.+ 5 Саҹда биширилмиш тахыл тәгдимәси нарын уна јағ гатылыб јоғрулмуш хәмирдән олмалыдыр.+ 6 Ону тикәләрә бөлмәк вә үстүнә јағ төкмәк лазымдыр.+ Бу, тахыл тәгдимәсидир. 7 Газанда биширилмиш тахыл тәгдимәси ҝәтирәндә ону јағдан вә нарын ундан һазырламаг лазымдыр. 8 Јеһоваја ҝәтирилән тахыл тәгдимәси бунлардан һазырланмалыдыр. Тәгдимә каһинә верилмәли, каһин дә ону гурбанҝаһа ҝәтирмәлидир. 9 Каһин тахыл тәгдимәсиндән бир гәдәр ҝөтүрүб хатирә тәгдимәси+ кими гурбанҝаһда јандырсын. Бу, әтри Јеһоваја хош олан, одда јандырылан тәгдимәдир.+ 10 Тахыл тәгдимәсиндән галан һиссә Һарунун вә оғулларынын олаҹаг. О, Јеһова үчүн одда јандырылан тәгдимәләрин ичиндә сон дәрәҹә мүгәддәсдир.+ 11 Јеһоваја ҝәтирилән тахыл тәгдимәләриндән һеч бири мајалы олмамалыдыр.+ Чүнки нә мајалыг хәмири, нә дә балы* Јеһоваја одда јандырылан тәгдимә олараг ҝәтирмәк олмаз. 12 Онлары нүбар тәгдимәси+ кими Јеһоваја тәгдим етмәк олар, амма хош әтир кими гурбанҝаһа ҝәтирмәк олмаз. 13 Ҝәтирилән бүтүн тахыл тәгдимәләринә дуз гатылмалыдыр. Дузсуз тахыл тәгдимәси ҝәтирмәјин. Дуз Аллаһын әһдинин рәмзидир. Бүтүн тәгдимәләрә дуз гатылмалыдыр.+ 14 Нүбардан Јеһоваја тахыл тәгдимәси ҝәтирәндә говрулмуш вә дөјүлүб јарма һалына салынмыш тәзә тахыл ҝәтирин. Бу, нүбардан ҝәтирилән тахыл тәгдимәсидир.+ 15 Онун үстүнә јағ төкүн вә күндүр гојун. Бу, тахыл тәгдимәсидир. 16 Каһин ону хатирә тәгдимәси кими јандырсын.+ О, күндүрүн һамысы илә бирликдә јағ гатылмыш јармадан бир гәдәр ҝөтүрүб Јеһоваја одда јандырылан тәгдимә олараг тәгдим етсин.\n^ Ҝөрүнүр, бурада ары балы дејил, әнҹирин вә ја башга мејвәләрин сују, јахуд ширәси нәзәрдә тутулур.


Q=11	C=2	SS=0	LS=5	PS=5	DC=0	LC=0	SD=0	BS=1	G0=34	G1=26	G2=14	DLID=az_RU	BODY=Лавилиләр 27 | Онлајн Мүгәддәс Китаб | Јени дүнја тәрҹүмәси\nВерилән әһдин ләғв едилмә шәртләри (1—27)\nИнсан үчүн верилән әһд (1—8)\nӘһд едилән һејван (9—13)\nӘһд едилән ев (14, 15)\nӘһд едилән тарла (16—25)\nҺејванын әһд едилән илк баласы (26, 27)\nЈеһова үчүн гејд-шәртсиз ајрылан шејләр (28, 29)\nОндабири сатын алма шәрти (30—34)\n27 Јеһова јенә Муса илә данышыб деди: 2 «Исраил оғулларына белә сөјлә: “Ола билсин, кимсә киминсә ҹанынын дәјәрини Јеһоваја вермәк кими хүсуси бир әһд етмәк истәсин.+ 3 Онда ијирми јашындан алтмыш јашынадәк киши үчүн мүгәддәс мәкан шекели илә 50 шекел*, 4 гадын үчүн исә 30 шекел ҝүмүш өдәмәлидир. 5 Беш-ијирми јаш арасында олан оғлан үчүн дәјәр 20 шекел, гыз үчүн исә 10 шекелдир. 6 Бир ајдан беш јашаҹан олан оғлан ушағы үчүн дәјәр 5 шекел, гыз ушағы үчүн исә 3 шекел ҝүмүшдүр. 7 Алтмыш јашдан јухары киши үчүн дәјәр 15 шекел, гадын үчүн 10 шекел ҝүмүшдүр. 8 Әһд едән касыб олдуғундан тәјин едилмиш дәјәри өдәјә билмирсә,+ онда һәмин адамы каһинин јанына ҝәтирсин, каһин дә онун үчүн дәјәр тәјин етсин. Дәјәр әһд едәнин имканына ҝөрә тәјин едилмәлидир.+ 9 Әҝәр кимсә Јеһоваја гурбан ҝәтирмәк үчүн јарарлы һејван әһд едәрсә, Јеһоваја верилән һәр шеј мүгәддәс олаҹаг. 10 Ону дәјишдирмәк, јахшыны пислә, писи јахшы илә әвәз етмәк олмаз. Әҝәр дәјишсә, һејванларын икиси дә Аллаһын олаҹаг*. 11 Һејван Јеһоваја гурбан кәсмәк үчүн јарарлы олмајан напак һејвандырса,+ онда һејваны каһинин јанына ҝәтирсин. 12 Каһин онун дәјәрини пис-јахшы олмасына ҝөрә тәјин етсин. Каһин нә гијмәт десә, һејванын дәјәри о олаҹаг. 13 Амма о, һејваны ҝери сатын алмаг истәсә, онда тәјин едилмиш дәјәрин үстүнә бешдә бирини дә әлавә едиб вермәлидир.+ 14 Әҝәр кимсә евини мүгәддәс бир шеј кими Јеһова үчүн ајырарса, каһин онун јахшы-пис олмасына ҝөрә она дәјәр тәјин едәҹәк. Каһин нә гијмәт десә, евин дәјәри о олаҹаг.+ 15 Амма һәмин адам евини ҝери сатын алмаг истәсә, онда тәјин едилмиш дәјәрин үстүнә бешдә бирини дә әлавә едиб вермәлидир. Беләҹә, ев онун олаҹаг. 16 Әҝәр кимсә тарласынын бир һиссәсини Јеһова үчүн ајырмаг истәсә, тарланын дәјәри ора сәпилән тохума ҝөрә мүәјјән олунмалыдыр: бир һомер* арпа тохуму әлли шекел ҝүмүш олаҹаг. 17 Әҝәр тарласыны Азадлыг илиндән+ башлајараг Аллаһ үчүн ајырырса, дәјәр олдуғу кими галаҹаг. 18 Анҹаг тарланы Азадлыг илиндән сонра ајырарса, каһин дәјәри нөвбәти Азадлыг илинә гәдәр галан илләрә мүвафиг һесаблајаҹаг. Тарланын дәјәри тәјин олунмуш дәјәрдән ашағы 2 олаҹаг.+ 19 Тарласыны Аллаһ үчүн ајыран адам ону ҝери сатын алмаг истәсә, тәјин едилмиш дәјәрин үстүнә бешдә бирини дә әлавә едиб тарланы ҝери ала биләр. 20 Лакин ону ҝери сатын алмазса вә тарла башгасына сатыларса, ону артыг ҝери сатын алмаг олмаз. 21 Азадлыг илиндә тарла Јеһоваја мәхсус олаҹаг. О мүгәддәс олуб каһинләрин мүлкијјәтинә кечәҹәк.+ 22 Әҝәр кимсә өзүнүн ирси мүлкијјәти олмајан, сатын алдығы тарланы Јеһова үчүн ајырмаг истәјәрсә,+ 23 каһин онун дәјәрини Азадлыг илинә гәдәр галан илләрә мүвафиг һесаблајаҹаг. Дәјәр елә һәмин ҝүн өдәнилмәлидир.+ Бу, Јеһова үчүн ајрылмыш мүгәддәс бир шеј олаҹаг. 24 Азадлыг илиндә тарла сатын алындығы адама, әсил саһибинә гајтарылаҹаг.+ 25 Һәр шејин дәјәри мүгәддәс мәкан шекели илә тәјин олунмалыдыр. Шекел ијирми ҝераја* бәрабәр олмалыдыр. 26 Һеч ким һејванын илк баласыны Аллаһ үчүн ајырмамалыдыр, чүнки илк доғулан бала онсуз да Јеһоваја мәхсусдур.+ Истәр гарамалын олсун, истәрсә дә гојун-кечинин, илк доғулан бала Јеһованындыр.+ 27 Напак һејванынса илк баласыны тәјин олунмуш дәјәрин үстүнә бешдә бирини дә әлавә едиб сатын алмаг олар.+ Әҝәр һејван сатын алынмаса, онда каһин ону тәјин олунмуш гијмәтә сатмалыдыр. 28 Кимсә саһиб олдуғу бир шеји, истәр инсан, истәр һејван, истәрсә дә тарла олсун, Јеһова үчүн гејдсиз-шәртсиз ајырарса*, ону даһа сатмаг вә ја ҝери сатын алмаг олмаз. Бу, Јеһоваја мәхсусдур вә сон дәрәҹә мүгәддәс бир шејдир.+ 29 Бундан башга, өлүмә мәһкум олунмуш адамы фидјә вериб гуртармаг олмаз.+ О, һөкмән өлдүрүлмәлидир.+ 30 Торпагда јетишән һәр шејин — тарланын мәһсулунун, ағаҹларын мејвәсинин онда бири+ Јеһованындыр. Бу, Јеһова үчүн ајрылан мүгәддәс шејдир. 31 Әҝәр кимсә ондабири сатын алмаг истәјирсә, онун дәјәринин үстүнә бешдә бирини дә әлавә едиб вермәлидир. 32 Мал-гарадан вә гојун-кечидән чобан чомағынын алтындан кечән һәр онунҹу һејван Јеһова үчүн ајрылмалыдыр. 33 Һејванын јахшы вә ја пис олдуғуну јохламаг, ону башгасы илә дәјишмәк олмаз. Әҝәр дәјишдирилсә, һәр ики һејван Аллаһ үчүн ајрылмыш мүгәддәс бир шеј олаҹаг.+ Онлары сатын алмаг олмаз”». 34 Јеһованын Сина дағында Исраил халгы үчүн Мусаја вердији әмрләр бунлардыр.+\n^ Һәрфән: мүгәддәс олаҹаг.\n^ Јахуд мәһв едилмәк үчүн ајырарса.


Q=11	C=6	SS=0	LS=4	PS=0	DC=0	LC=0	SD=0	BS=12	G0=11	G1=8	G2=2	DLID=az_RU	BODY=Ахтардығыныз сәһифә Суал вә Ҹаваб\nМәһдәвијјәт суаллары силсиләсинин икинҹи иҹласы – Фото Репортаж\nnoyabr 28, 2021 - 5:55 PM\nӘһли-Бејт (әлејһимус сәлам) – Хәбәр Аҝентлији АБНА-нын вердији мәлумата әсасән, Мәһдәвијјәт суаллары силсиләсинин икинҹи иҹласы Һөҹҹәтүл-Ислам вә Мүслимин Һушјар ҹәнабларынын һүзуру илә Ҹәмкәран Мәсҹидинин Тәдгигат вә Нәшр Институтунда кечирилиб.\nШәри Суаллара Ҹаваб\nГадынларын зинәтли гызыл әшјаларына вә ја гызыл сиккәләрә зәкат дүшүрмү? Имам Хаменеинин ҹавабы\niyul 7, 2021 - 3:49 PM\nҮмүдүнја Мүсәлманларынын Али Лидери һәзрәт Имам Хаменеинин “Фигһ вә Әһкам” мәсәләләрини изаһ едән сајт билдириб:\nӨз пулумла ҹеһизлик алдығым әшјалара хүмс дүшүрмү? Имам Хаменеинин ҹавабы\niyul 7, 2021 - 3:47 PM\nАтамдан мәнә ирс галан пул вә әшјалара хүмс дүшүрмү? Имам Хаменеинин ҹавабы\niyul 7, 2021 - 3:46 PM\nАлимләр һесаб едир ки, пластик габлара јығылан суда организм үчүн чох тәһлүкәли кимјәви елементләр мејдана ҝәлир.\nҮмүдүнја Мүсәлманларыын Али Лидери һәзрәт Ајәтуллаһ Сејјид Әли Хаменеи ҹәнаблары она үнванланан суала ҹаваб верәрәк Мүсәлман шәхс тәрәфиндән һәзрәт Иса Мәсиһин (әла нәбијјина вә алиһи вә әлејһи сәлам) Милад бајрамынын гејд едилмәсинин шәри һөкмүнү ачыгламышдыр.\nИслам Дүнјасынын Али Тәглид Мәрҹәси Ајәтуллаһ Систани ҹәнабларына јени ил вә “севҝилиләр ҝүнү”н бајрам кими гејд етмәк һаггында суал верилиб.\nИмам Заман аға (ә.ф) бујурур: “Мән, вәсиләрин хатәмијәм. Аллаһ мәнә ҝөрә бәланы әһлимдән вә давамчыларымдан дәф едәр”.\nШиә Дүнјасынын Али Тәглид Мәрҹәләриндән олан Ајәтуллаһ Сејјид Шүбејри Зәнҹани һәзрәтләри тәзә чап олунмуш әскиназларын- кағыз пулларын алгы-сатгысынын һөкмүнү бәјан едиб.\nӘһли Сүннә гајнагларында Имам Һүсејнлә (әлејһи сәлам) бағлы һәдис вә хәбәрләр чохдур. Белә ки, О ҹәнаб һагда анадан олмамышдан өнҹә һәтта Ислам Пејғәмбәринин заманындан габагкы заманларда белә кечмиш пејғәмбәрләр тәрәфиндән верилән хәбәрләр мөвҹуддур.\nНовруз Бајрамы һагда 6 мүҹтәһидин фәтвалары\nmart 14, 2017 - 10:28 PM\nСуал: Салам. Новруз бајрамы һаггында рәјиниз нәдир? Бу ҝүнү бајрам кими гејд едә биләрикми?\nГуран вә Сүннәјә әсасән Һәзрәт Пејғәмбәр (с) вәфат етмишдир, јохса Шәһид олмушдур?\nnoyabr 28, 2016 - 2:59 PM\n“Анҹаг иман ҝәтириб јахшы ишләр ҝөрән, Аллаһы чох зикр едән, зүлмә уғрадыгдан (Пејғәмбәр вә Ислам әлејһинә һәҹв ешитдикдән) сонра (онларын рәдди үчүн шерләр јазмагла) интигам аланлардан башга! Зүлм едәнләр тезликлә биләҹәкләр ки, неҹә бир дөнүш јеринә гајтарылаҹаглар”. (“Шүәра” 227).\nШәри вә Етигади Суала Ҹаваб\nМәсҹид сөзү илк дәфә һарада ишләнмишдир?\nfevral 25, 2016 - 6:31 AM\nМеһраб сөзүнүн мәнасы мүбаризә јери демәкдир. Она ҝөрә дә о инсан ки, бир имам-ҹамаат кими меһраба дахил олмаг истәјир, ҝәрәк илк нөвбәдә батининдә олан дүшмәнләрлә: әхлаги рәзилликләр вә чиркин фикирләрлә мүбаризә етмәјә башласын.\nШәри Суал вә Ҹаваб\nӨлүјә вә гәбирстанлыгда Гуранын ''Јасин'' сурәсини охумаг олармы?\nnoyabr 13, 2015 - 3:27 PM\nӘһли-сүннә алимләринин топладығы һәдисләрдән ајдын олур ки, өлүјә вә гәбирстанлыгда ''Јасин'' сурәсини охујаркән һәм өлүнүн руһу шад олур, һәм дә охујан кимсәјә саваб јазылыр вә ҝүнаһлары бағышланыр.\nИИР канал 1-ин вердији бәјанатда Рамазан Ајынын һилалы ҝөрүнүб\niyun 18, 2015 - 2:12 AM\nБу мәлумата әсасән 18 ијун Мүбарәк Рамазан Ајынын илк ҝүнү һесаб олунур.\nАjәтуллаһ Мәкарим Ширазинин Һиҹаб мәһбуслары һагда суала ҹавабы\nmart 2, 2014 - 12:00 AM\nҺиҹаб мәһбуслары jахшы иш ҝөрмүшләр вә Аллаһ jанында әҹр саһибләридир.\nӘҝәр инсанын боjнунда һәм ҹәнабәт вә һәмдә башга гүсуллар варса неҹә гүсул вермәлидир?\nyanvar 12, 2014 - 12:00 AM\nГүсулларын һамысыны ниjjәт едиб бир гүсул вермәси кифаjәт едир. Вә һәр бир гүсул үчүн аjрыҹа ниjjәт едиб гүсул вермәjә һеч бир еһтиjаҹ jохдур.\nМүсәлман (геjриИслам) вә геjри Мүсәлман дөвләтләриндә банка пул гоjуб фаиз ҝөтүрмәк олармы?\ndekabr 16, 2013 - 12:00 AM\nМүсәлман (геjриИслам) вә геjри Мүсәлман дөвләтләриндә фаиз ҝөтүрмәк ниjjәти олмадан банка пул гоjуб фаиз ҝөтүрмәjин еjби jохдур.\nИнтернтдә киберспорт оjнаjыб пул удмаг олармы?\ndekabr 11, 2013 - 12:00 AM\nӘҝәр киберспорт сырф елми, әхлагы, jахуд Ислам динин һәр һансы бир саһәсини дүзҝүн (Әһли-Беjт (әлеjһимус сәлам) Мәктәбинә уjғун) формада чатдыран оjндурса вә геjд олунан оjунда фаjдасыз бир шеj jохдурса бу сүрәтдә һәм оjуну оjнамаг, һәм дә дедиjиниз формада (габагҹадан сизин тәрәфиниздән пул гоjулмамаг шәрти илә) пул удмагын һеч бир еjби jохдур.\nГадынын (һиҹаблы jа һиҹабсыз) намәһрәм гаршысында охумасынын һөкмү нәдир?\ndekabr 1, 2013 - 12:00 AM\nӘҝәр гадынын киши хәjлагы гаршысында мусиги охумасы ғина (зәнҝүлә вурмагла) вә шәһвәти тәһрик едиҹи jахуд ҝүнаһа дүшмәк горхусу илә олмазса бунун һеч бир ирады jохдур.\nШәри Cуала Ҹаваб\nМуһәрәм аjында Ашурадан сонра гадын сачларыны кәсдириб рәнҝ гоjа биләрми?\nnoyabr 18, 2013 - 12:00 AM\nБизим Мәһәррәм вә Сәфәр аjларында матәмли ҝөрүнмәjимиз бир нөв Әһли-Беjтин (әлеjһимус сәлам) Маарифини вә Һәгигәтләринин тәблиғ олунмасы үчүн бир фүрсәт jарадыр. Белә ки, диҝәр инсанларда белә бир суал jарана билир ки, кимә вә нә үчүн бунлар матәм сахлаjырлар?!\nТәглид Мәрҹәләринин (мүҹтәһидләр) Һиҹаб һаггындакы нәзәрләри нәдир?\nАjәтуллаһ Хаменеи: “Бу дүзҝүн сөз деjил вә ән үстүн һиҹаб чадрадыр. Гара чадранын һеч бир еjби jохдур вә бу ҝеjим мәкруһ деjил”.\nХалг Тәбабәтинә Даир Суал вә Ҹаваб\nАллерҝик бронхит хәстәләри гара зирә jағыны неҹә истифадә етмәлидир?\n...Гара зирәнин jағынын бухарыны удмаг. (Јарым литирлик габа су төкәрәк кифаjәт гәдәр гара зирә jағы әлавә едиб гаjнадын)...\nАли Тәглид Мәрҹәләринин “фалчылыг”, “рәмл атмаг”, “дуа jазмаг”, “талеjә бахмаг” һагда нәзәри\nsentyabr 30, 2013 - 12:00 AM\nСадаланан ишләр һарам jолларла оларса һарам вә мүгабилиндә пул алмаг да һарамдыр.\nМүбарәк рамазан аjында ҝеҹә боjнуна ҹәнабәт гүсулу дүшәрсә сүбһ намаздан сонра jухудан аjылдын. Һөкмү нәдир?\nsentyabr 29, 2013 - 12:00 AM\nГүслу вериб оруҹуну тутмалыдыр. Башга бир һөкмү jохдур.\nГуранда зикр олунан пеjғәмбәрләрә (ә) даир суал\nГурани Кәримдә нечә пеjғәмбәрин ады зикр олунуб?\nДоғру вә дүзҝүн нәзәр будур ки, Гурани Кәримдә 27 пеjғәмбәрин ады ашкара зикр олунур.\nИчиндә зәррә гәдәр спирт олан маjе ичилмәлидирми? Су гатылмыш спирт мурдардырмы? Тәбабәтдә арагдан истифадә етмәк олармы?\nsentyabr 10, 2013 - 12:00 AM\nАлкол вә спирт ики нөвдүр. 1- Сәнаjе, нефт вә петрокимиjа jолу илә алынан спирт, мисал олараг етанол спирти. Онун тәркибини Ҹ2Һ5ОҺ тәшкил едир. 2- Бухарланма васитәси илә гәтрәләрдән алынан спирт, мисал үчүн ағ спирт. Онун да тәркибини “Ҹ2Һ5ОҺ” тәшкил едир...\nКредитлә алгы-сатгы иши һалал саjылырмы?\nsentyabr 7, 2013 - 12:00 AM\nНисjә тиҹарәт Исламда һалал саjылыр.\n"Винниjj уксус" вә "Винниjj кислота" вә "виноградныj уксус”дан истифадә етмәкә иҹазә верилирми?\nsentyabr 4, 2013 - 12:00 AM\n"Винниjj уксус" вә "Винниjj кислота" вә "виноградныj уксус”да әҝәр спирт вардырса һарам вә мурдар саjылыр амма әҝәр jохдурса пак вә ишләдилмәси манеәсиздир.\nКәбәнин уст тәбәгәсиндә Тәваф етмәкин һөкмү нәдир?\navqust 26, 2013 - 12:00 AM\nТәглид Мәрҹәләриндән һәмин мәканда jашлы вә хәстә инсанларын тәваф едилмәләринин һөкмү илә бағлы суал едилиб.


Q=0	C=0	SS=0	LS=0	PS=0	DC=0	LC=0	SD=0	BS=1	G0=27	G1=21	G2=9	DLID=az_RU	BODY=Nur-az.com - Әрдоған Чавушоғлуну нијә Ирана јоллајыб?\nӘрдоған Чавушоғлуну нијә Ирана јоллајыб?\n(Исраил түркләри һансы ҹәһәннәмдәдир?)\nИранла Азәрбајҹан әлагәләри ҝәрҝинләшәндә инсанларын ағлына илк ҝәлән бу олду ки, Әрдоған Исраил вә АБШ кими ағаларынын әмрини иҹра едәрәк Азәрбајҹаны Иранла үз үзә гојмаға чалышыр. Ирагда, Суријада уғурсузлуға дүчар оландан сонра дүшүнүб ки, јәгин ки, Азәрбајҹанда уғур әлдә едәҹәк. Бу иш баш тутсајды, јәни Азәрбајҹана ҝүја Түркијә дә Исраил дә һәтта Пакистан да көмәк едәҹәкди. Етмәләри дә 99 фаиз мүмкүн еһтимал иди. Чүнки затән Исраил вә АБШ-ын мәгсәди Ираны чөкдүрмәкди. Ја игтисади, ја санксија јолу илә. Бунлар баш тутмадығы һалда һәрб вә мүһарибә васитәсилә. Бу јолда да Түркијә кими бир маша варса нәјә ҝөрә Исраил вә АБШ өзүнә әзијјәт вериб нәсә етмәлидир ки? Бәс Әрдоған нијә вар? Әрдоған она ҝөрә вар ки, вәһаби Али Сәуд АБШ кукласы олдуғу кими Түркијә кими бир сүннү дөвләтинин васитәсилә дә АБШ "исламынын" реҝионда һаким олдуғуну ҝөстәрсинләр, беләликлә дә раһатлыгла шиә дөвләти олан Ираны чөкдүрсүнләр.\nАмма Иранын ҝүҹлү олмасындан әлавә нә Азәрбајҹан һакимијјәти, нә дә реҝионда Русија буна һеч заман разы олмазды. Азәрбајҹан һакимијјәти разы олмаз она ҝөрә ки, бу һакимијјәт халгын гырылыб өлмәси онун веҹинә олмаса да Иран кими бир нәһәнҝлә үз үзә ҝәлиб мәһв олмаг истәмәзләр. Түркијә дә маша олмасына бахмајараг өз өлкәсинин мүһарибәдән зијан чәкмәсини истәмәди. Чүнки бу, өлкәләринин вә дөвләтләринин мәһв олмасы илә нәтиҹәләнә биләрди. Беләликлә дә һеч бири Иранла мүһарибәјә ҹүрәт етмәди.\nЕјни һалда артыг Авропа да АБШ да Әрдоғандан үз дөндәриб. Чүнки Әрдоған Суријада артыг һеч нә едә билмир. Өлкә дахилиндә дә нүфуздан дүшмүшдүр. Һәмчинин шајәләр ҝәзир ки, Әрдоған хәстәдир. О да мәлумдур ки, АБШ Ираг диктатору алчаг Сәддамы туалет кағызы кими истифадә едиб атдығы кими Әрдоғандан да истифадә етдикдән сонра атаҹаг. Буна ҝөрә дә әбәс дејил ки, Әрдоған өзү кими залым, оғру, диктатор түрк лидерләрини јығыб түрк бирлији филан јарадыр. Ҝүја бунунла түрк дүнјасыны ҝүҹләндирирләр.\nҺеч кимә сирр дејил ки, АБШ вә Исраил кәшфијјаты Әрдоғаны девирмәк үчүн планлар ҹызыб. Бу артыг Әрдоғана да дејилиб, онун да бундан хәбәри вардыр. Мәһз белә бир һалда онун өз Хариҹи Ишләр Назири Мөвлуд Чавушоғлуну Ирана јолламасына нә ад вермәк олар? Јохса беләликлә АБШ вә Исраилә демәк истәјир ки, чашмајын, сиз чашсаныз биз дә Ирана ишләјәрик?\nİш елә ҝәтириб ки, Әрдоған Бакыда Аразы ајырдылар шеирини охујур, амма ХИН башчысы Ирана ҝедир вә фарс дилиндә президент ҹәнаб Рәисијә тәшәккүр миконәм дејир, фарс шаиринин шеиринә истинад едиб Ираны дост еви, дост гапысы адландырыр? Ҝөрүнүр өз агибәтинин неҹә олаҹағыны артыг билир вә Ирандан көмәк истәјир. Неҹә ки, бир нечә ил әввәл һәрби чеврилишдә Ирандан көмәк истәмишди. Иддиалар вар ки, ону чеврилишдән Иран хилас етмишди.\nБу јердә Иранла Азәрбајҹанын арасы дәјәндә севинән сионист тулалары олан Исраил түркләринин дә дили ҝириб гарнына. Иранда сорушуланда ки, нијә пантүркләр Иранын әлејһинә тәхрибат һазырлајыр, Түркијә рәсмиләри ҹаваб олараг дејирләр ки, гәләт едиб башларыны даша дөјүрләр, онлар түрк јох сионист тулаларыдыр. Доғрудан да изззәтли түрк халгы һәмин инсанлары сионист туласындан башга һеч бир шеј һесаб етмир.


Q=2	C=0	SS=0	LS=2	PS=0	DC=0	LC=0	SD=0	BS=1	G0=28	G1=20	G2=9	DLID=az_RU	BODY=Nur-az.com - Ирандакы түркләр сизҹә аҝентдирми?\n03 Декабр 2021\n26 Рәбиүссани 1443\n12 Азәр 1400\n06 Октјабр 2021\nИрандакы түркләр сизҹә аҝентдирми?\nМәлум олдуғу кими нечә ҝүндүр ки, Иранла Азәрбајҹан арасында ҝәрҝинлик мөвҹуддур. Дөвләтләр бир јана дурсун, Азәрбајҹанда бир сыра сионист нөкәри олан медиа гурумлары анҹаг ара гызышдырмагла мәшғул олурлар. Јени Мүсават гәзети башда олмагла сионист Моссадын өлкәмиздә тәмәннасыз нөкәрләри олан бу медиа гурумларынын тәлгин етдикләри бир мөвзу да вардыр. Буну тез тез башга башга инсанлар да түркчүлүк, пантүркизм вә бу кими мөвзуларда дилә ҝәтирибләр. Бу да Иранда јашајан вә бизим дилдә данышан гардашларымызла бағлыдыр. Јериндән дуран бу мөвзуда ики шеји халгын ҝөзүнә сохмаға чалышыр. Бири будур ки, ҝүја Иранда азәриләри инҹидирләр. Бир дәфә дә олсун Азәрбајҹанда инҹидилән руһаниләрин һәбсиндән, газиләрин фәрјадындан, касыбларын сәфаләтиндән, рүшвәтдән, ишсизликдән, сүрүндүрмәчиликдән, коррупсијадан, диктатурадан, сечки сахтакарлыглығындан данышмајан сионист нөкәрләри көкләниб Иранда азәриләрин "инҹидилмәсинә." Онлар сизә инанмыр онсуз да. Чүнки онлар билир ки, сиз онлардан сионист Исраилин нөкәри олдуғунуз үчүн истифадә етмәк истәјирсиз. Сизин гышгырдығыныз туранчылыг јаланчылыгдан башга бир шеј дејил. Сиз Бөјүк Туран Исраил дөвләти гурмаг истәјирсиз ки, бу да үрәјиниздә галаҹаг.Â\nИкинҹиси, сизин кими сионист нөкәрләри ганмыр ки, Иран түркләринин сионист Исраилдән зәһләси ҝедир. Сиз сионистләрин тулалығыны етдикҹә онларын ҝөзүндә дүшүрсүз.Â\nҮчүнҹүсү, онлар Сизин кими нөкәр јох, мөмин Аллаһ бәндәләридир. Өз дини рәһбәрләринә садиг инсанлардыр. Ики өлкәнин арасыны гызышдырыб бир дава салсаныз гачыб сичан дешијиндә ҝизләнәҹәксиз, онлар чыхыб киши кими дөвләтләрини мүдафиә едәҹәкләр.\nӘсас мәсәлә исә бундан ибарәтдир ки, Азәрбајҹанда фәалијјәт ҝөстәрән сионист нөкәрләри ордакы азәриләри өзләринин аҝенти һесаб едирләр. Елә билирләр ки, ордакылар лап Азәрбајҹан үчүн әлдән ајагдан ҝедир. Сиз доғрудан да ахмаг инсанларсыныз. Она ҝөрә ки, онлары ахмаг һесаб едирсиз. Өзүнүз ахмагсыз, елә билирсиз ки, онлар да ахмагдыр?\nСизләр утанмадан Иранда тәһсил алан Азәрбајҹан вәтәндашларындан тутмуш сосиал шәбәкәләрдә Ираны мүдафиә едән һәр кәси аҝент адландырмысыз. Аҝентлик писдирсә ордакы азәриләри нијә өз аҝентиниз һесаб едирсиз? Әҝәр, аҝент һесаб едирсизсә нијә сизин Иранда "аҝентиниз" олдуғу һалда онларын бурда аҝентинин олмасындан өтрү нараһат олурсуз.\nСиз заваллы сионист нөкәрләри, билин ки, Ирандакы азәриләр сизин дөвләти өзүнә дөвләт һесаб етмир. Әксинә, һәр бириси Азәрбајҹанын Ирандан гопдуғуна инаныр. Сизләрин онлара бирләшмәнизи арзу едир. Әксинә, истәнилән Иран азәрисини диндирсәз ҝөрәрсиз ки, онлар сизи сионист медиасы, сионист пантүркләр һесаб едирләр. Јердә галан азәрбајҹанлылары исә һәм бир мүсәлман, һәм дә инсан олараг севирләр. Бәли, Иранда дөвләтә мүхалиф олан инсанлар тапмаг олар. Онлар да үмумиликдә низама, гурулуша, Ислама гаршы олан инсанлардыр. Онлар да затән һәр өлкәдә мөвҹуддур. Неҹә ки, сиз мөвҹудсунуз.


Q=15	C=12	SS=5	LS=5	PS=0	DC=0	LC=0	SD=0	BS=0	G0=31	G1=18	G2=4	DLID=az_RU	BODY=ДИЛИ: Aзәрбајҹан (кирил әлифбасы) Јапонија жест дили Јени Зеландија жест дили Австрија жест дили Азәрбајҹан (латын әлифбасы) Алманија жест дили Арҝентина жест дили Гана жест дили Гватемала жест дили Гренландија Данимарка Еквадор жест дили Индонезија Индонезија жест дили Исвеч Исвеч жест дили Испанија жест дили Италија жест дили Камбоҹа Кариб Кенија жест дили Коста-Рика жест дили Куба жест дили Лаос Литва Маврики креолу Мадагаскар жест дили Маҹарыстан жест дили Мексика жест дили Мозамбик жест дили Непал Ниас Нидерланд Нидерланд жест дили Ниуе Норвеч Норвеч жест дили Панама жест дили Парагвај жест дили Перу жест дили Португалија жест дили Раратонга Румынија жест дили Сејшел креолу Соломон Адалары пиҹини Таити Тонга Тувалу Увеа Украјна Фарер Филиппин жест дили Финландија жест дили Фиҹи Хмонг (ағ) Хорватија жест дили Чехија жест дили Чили жест дили Чин (мандарин, садәләшдирилмиш) Чин (мандарин, әнәнәви) Чин жест дили абхаз адһола албан амһара аракуан аукан африкаанс баса (Камерун) баса (Либерија) батак (каро) батак (сималунгун) батак (тоба) бауле бикол блекфут булу венда волајта волоф га гарачы дили (Шимали Јунаныстан) гарачы дили (Ҹәнуби Јунаныстан) гарифуна гуарани гуахиро гырғыз дуала дхолуо еве ермәни ермәни (гәрб) естон ефик занде зулу ибан ибо иврит илок инҝилис исоко испан италјан кечуа (Анкаш) кечуа (Ајакучо) кечуа (Боливија) кечуа (Куско) килуба кинјаруанда кисси кореја коса крио куанјама латыш луганда малагаси мам маҹар мбунда медумба мизо навахо науатл (Ҝерерро) ндебеле (Зимбабве) ненгоне нзема олу конзо оромо осетин полјак португал пәнҹаб румын рунјанкоре рус рус жест дили руторо сапотек (Лачигуири) сарнами себуан серб серб (латын) сетсвана сидамо сингал словак словен сотсил суаһили тагалог таи таи жест дили татар тви тесо тигре тотонак тохолабал тсонга түркмән урду урһобо фарс фин франсыз фрафра футуна (шәрги) хорват чех читонга чичева шона шуара јапон јоруба јунан јунан жест дили ҝүрҹү Һаити креолу һауса һилигајнон әрәб өзбәк өзбәк (латын)\nЈер үзүндә төрәдилән пислик, тезликлә Ҹәннәтин гурулаҹағыны билдирир. Мүгәддәс Китабда дејилир ки, Ҹәннәт гурулмаздан әввәл чох чәтин зәманә олаҹаг. Инди биз һәмин зәманәдә јашајырыг! Мүгәддәс Китабын хәбәрдарлыг етдији бәзи һадисәләр бунлардыр:\nБөјүк мүһарибәләр. «Милләт милләтә гаршы, дөвләт дөвләтә гаршы галхаҹаг» (Мәтта 24:7). Бу пејғәмбәрлик артыг јеринә јетмишдир. 1914-ҹү илдән башлајараг, ики дүнја мүһарибәси вә чохсајлы кичик мигјаслы мүһарибәләр баш вермишдир. Бу мүһарибәләрдә милјонларла инсан һәлак олмушдур.\nҜениш јајылмыш хәстәликләр. «Ҝаһ бурада, ҝаһ орада... хәстәликләр олаҹаг» (Лука 21:11). Бу пејғәмбәрлик ҝерчәкләшибми? Бәли. Хәрчәнҝ, үрәк хәстәликләри, вәрәм, малјарија, ГИЧС вә диҝәр хәстәликләр милјонларла инсанын һәјатына сон гојмушдур.\nГытлыг. Јер үзүндә бир чох инсан дојунҹа јемәк үчүн гида тапмыр. Һәр ил милјонларла адам аҹындан өлүр. Бу, Ҹәннәтин тезликлә гурулаҹағына даһа бир нишанәдир. Мүгәддәс Китабда дејилмишди: «Гытлыг олаҹаг» (Марк 13:8).\nЗәлзәләләр. «Ҝаһ бурада, ҝаһ орада... зәлзәләләр олаҹаг» (Мәтта 24:7). Бу пејғәмбәрлик дә бизим дөврүмүздә јеринә јетир. 1914-ҹү илдән бәри милјондан чох адам зәлзәләләрдә һәлак олмушдур.\nПис адамлар. Адамлар «пулпәрәст» вә «худбин» олаҹаг, јәни јалныз өзләрини севәҹәкләр. Онлар «Аллаһдан чох ејш-ишрәти севәҹәкләр». Ушаглар валидејнләринә итаәт етмәјәҹәкләр (2 Тимутијә 3:1—5). Мәҝәр бу ҝүн инсанларын әксәријјәти белә дејил? Белә адамлар Аллаһдан горхмур вә Онун һаггында өјрәнмәк истәјәнләри инҹидирләр.\nҸинајәткарлыг. Һәмчинин «һәрҹ-мәрҹлик баш алыб» ҝедәҹәк (Мәтта 24:12). Јәгин разылашарсан ки, әввәлки илләрә нисбәтән инди ҹинајәткарлыг гат-гат чохалыб. Инсанлар һәр јердә сојғунчулуг, јалан вә ја диҝәр тәһлүкәләрлә гаршылашырлар.\nБүтүн бунлар Аллаһын Падшаһлығынын јахын олдуғуну ҝөстәрир. Мүгәддәс Китабда дејилир: «Бүтүн бунларын баш вердијини ҝөрәндә билин ки, Аллаһын Падшаһлығы јахындадыр» (Лука 21:31). Аллаһын Падшаһлығы нәдир? Бу, Аллаһын јер үзүнү Ҹәннәтә дөндәрәҹәк ҝөјдәки һөкумәтидир. Аллаһын Падшаһлығы инсан һакимијјәтләрини әвәз едәҹәк (Дәнјал 2:44).


Q=15	C=13	SS=13	LS=1	PS=1	DC=0	LC=0	SD=0	BS=2	G0=34	G1=29	G2=20	DLID=az_RU	BODY=Мүгәддәс руһ нәдир? | Мүгәддәс Јазылара аид суаллар\nДИЛИ: Aзәрбајҹан (кирил әлифбасы) Азәрбајҹан (латын әлифбасы) Вјетнам Гренландија Данимарка Индонезија Исвеч Литва Македонија Малта Мјанма Непал Нидерланд Норвеч Самоа Соломон Адалары пиҹини Уелс Украјна Чин (Кантон, садәләшдирилмиш) Чин (Кантон, әнәнәви) Чин (мандарин, садәләшдирилмиш) Чин (мандарин, әнәнәви) абхаз адангме албан алман амһара африкаанс бислама болгар га гырғыз еве ермәни естон зулу иврит илок инҝилис испан италјан каонде каталан качин килуба кинјаруанда кирунди кореја коса лингала малагаси малај маҹар море нзема оромо осетин полјак португал португал (португал) румын рус себуан сепеди серб серб (латын) сесуто (Лесото) сетсвана сидамо словак словен суаһили тагалог таи тамил татар тви телугу тсонга тумбука түрк түркмән урду фин франсыз хорват чех чибемба читонга чичева шона јапон јоруба јунан ҝүрҹү Һаити креолу һауса һилигајнон һинд әрәб\nМүгәддәс руһ Аллаһын фәал гүввәси, јәни фәалијјәтдә олан ҝүҹүдүр (Микеја 3:8; Лука 1:35). Аллаһ ирадәсини јеринә јетирмәк үчүн ҝүҹүнү лазым олан јерә јөнәлдир, јәни мүгәддәс руһуну ора ҝөндәрир (Мәзмур 104:30; 139:7).\nИбрани сөзү «руах» вә јунан сөзү «пневма» Мүгәддәс Китабда «руһ» кими тәрҹүмә едилиб. Әксәр һалларда бу сөзләр Аллаһын фәал гүввәсинә, јәни мүгәддәс руһуна аид ишләдилир (Јарадылыш 1:2). Лакин Мүгәддәс Китабда бу сөзләр башга мәналарда да истифадә едилир:\nнәфәс (Һабаггуг 2:19; Вәһј 13:15, Инҹил, 1996);\nкүләк (Јарадылыш 8:1; Јәһја 3:8);\nҹанлылара һәјат верән гүввә (Әјјуб 34:14, 15);\nинсанын әһвал-руһијјәси вә ја дүшүнҹә тәрзи (Сајлар 14:24);\nруһани варлыглар, мәсәлән, Аллаһ вә мәләкләр (1 Падшаһлар 22:21; Јәһја 4:24).\nБу мәналар арасында охшар бир ҹәһәт вар: бунларын һәр бири инсанын ҝөрә билмәдији, амма тәсирини һисс етдији шејләрдир. Ејнилә, Аллаһын руһу «күләк кими ҝөзәҝөрүнмәз, гејри-мадди бир шејдир вә ҝүҹлүдүр» («An Expository Dictionary of New Testament Words», Uilyam Vayn).\nБундан башга, Аллаһын Кәламында мүгәддәс руһ Аллаһын «әлләри» вә «бармаглары» адланыр (Мәзмур 8:3; 19:1; Лука 11:20, һашијә; мүгајисә ет: Матта 12:28). Сәнәткар нәјинсә үзәриндә ишләјәркән әлләриндән вә бармагларындан истифадә етдији кими, Аллаһ да мүгәддәс руһу илә:\nКаинаты јарадыб (Мәзмур 33:6, Јени Дүнја Тәрҹүмәси; Јешаја 66:1, 2);\nМүгәддәс Китабы јаздырыб (2 Петер 1:20, 21);\nгәдимдәки хидмәтчиләринә мөҹүзәләр ҝөстәрмәләри вә хош хәбәри сәјлә тәблиғ етмәләри үчүн ҝүҹ вериб (Лука 4:18; Һәвариләрин ишләри 1:8; 1 Коринфлиләрә 12:4—11);\nитаәткар инсанлара ҝөзәл хүсусијјәтләр тәзаһүр етдирмәјә көмәк едир (Галатијалылара 5:22, 23).\nМүгәддәс руһ шәхсијјәт дејил\nМүгәддәс Китабда Аллаһын руһунун «әлләр», «бармаглар» вә «нәфәс» адланмасы онун шәхсијјәт олмадығыны ҝөстәрир (Чыхыш 15:8, 10). Сәнәткарын әлләри бејниндән вә бәдәниндән сәрбәст шәкилдә һәрәкәт едә билмәдији кими, мүгәддәс руһ да јалныз Аллаһын јөнләндирмәси илә һәрәкәт едә билир (Лука 11:13). Мүгәддәс Китабда Аллаһын руһу һәм суја бәнзәдилир, һәм дә иман вә билик кими шејләрлә әлагәләндирилир. Бу бәнзәтмәләр мүгәддәс руһун шәхсијјәт олмадығына дәлаләт едир (Јешаја 44:3; Һәвариләрин ишләри 6:5; 2 Коринфлиләрә 6:6).\nМүгәддәс Китабда Аллаһын ады Јеһова, Оғулун ады исә Иса олдуғу дејилир, анҹаг һеч бир јердә мүгәддәс руһун ады олдуғу дејилмир (Јешаја 42:8; Лука 1:31). Исанын шаҝирди Стефан Аллаһын мөҹүзәви шәкилдә ҝөстәрдији ҝөрүнтүдә ҝөјдә үч јох, ики нәфәри ҝөрмүшдү. Мүгәддәс Китабда дејилир: «Мүгәддәс руһла долмуш Стефан... ҝөјә бахды вә орада Аллаһын шан-шөһрәтини вә Онун сағында дуран Исаны [ҝөрдү]» (Һәвариләрин ишләри 7:55). Стефан бу ҝөрүнтүнү Аллаһын фәалијјәтдә олан гүввәси, јәни мүгәддәс руһу сајәсиндә ҝөрә билмишди.\nМүгәддәс руһ һагда јанлыш фикирләр\nЈалан. Мүгәддәс Китабын бәзи тәрҹүмәләриндә 1 Јәһја 5:7, 8 ајәләрини охујанда елә тәәссүрат јараныр ки, «руһ» шәхсијјәтдир вә Үч үгнумун бир һиссәсидир.\nҺәгигәт. Мәсәлән, «Мүгәддәс Китаб Ширкәтинин» 2009-ҹу илдә бурахдығы нәшрдә 1 Јәһја 5:7, 8 ајәләринин һашијәсиндә белә јазылыб: «Јунан дилиндә илк нәшр олунан мәтндә вә бәзи тәрҹүмәләрдә Бәли ҝөјдә үч шаһид вар: Ата, Кәлам вә Мүгәддәс Руһ; бунларын үчү дә бирдир. Јердә дә үч шаһид вар». Амма тәдгигатчылар бу сөзләри һәвари Јәһјанын јазмадығыны вә Мүгәддәс Китабын орижинал мәтниндә олмадығыны мүәјјән етмишләр. Профессор Брүс Метсгер јазыб: «Бу парча сахтадыр вә һеч бир вәҹһлә Инҹилдә јазылмамалыдыр» («A Textual Commentary on the Greek New Testament»).\nЈалан. Аллаһын Кәламында мүгәддәс руһа инсани кејфијјәтләрин аид едилмәси онун шәхсијјәт олдуғуну ҝөстәрир.\nҺәгигәт. Бәзән Аллаһын Кәламында мүгәддәс руһа инсани кејфијјәтләр аид едилсә дә, бу, онун шәхсијјәт олдуғуну сүбут етмир. Мүгәддәс Китабда инсани кејфијјәтләр мүдриклик, өлүм вә ҝүнаһа да аид едилир (Сүлејманын мәсәлләри 1:20; Ромалылара 5:17, 21). Мисал үчүн, һикмәт барәдә дејилир ки, онун «әмәлләри» вә «өвладлары» вар. Ҝүнаһ барәдә исә јазылыб ки, о товлаја, өлдүрә вә тамаһкарлыг ојада биләр (Матта 11:19; Лука 7:35; Ромалылара 7:8, 11).\nЕјнилә, һәвари Јәһја Иса Мәсиһин сөзләрини ситат ҝәтирәндә мүгәддәс руһу «көмәкчи» (параклит) адландырды вә она инсани кејфијјәтләр аид едәрәк дәлилләр ҝәтирән, јол ҝөстәрән, данышан, ешидән, хәбәр верән, шөһрәтләндирән вә хәбәр чатдыран олдуғуну деди. «Көмәкчи»јә истинадән Јәһја киши ҹинси үчүн шәхс әвәзлијиндән истифадә етмишди (Јәһја 16:7—15). Јунан дилиндә «көмәкчи» (параклетос) киши ҹинсинә аид исим олдуғу үчүн, јунан дилинин грамматикасына әсасән, киши ҹинси үчүн олан шәхс әвәзлијиндән истифадә олунмалыдыр. Јәһја мүгәддәс руһдан данышаркән орта ҹинсдән олан «пневма» сөзүнү ишләдәндә орта ҹинс үчүн шәхс әвәзлијиндән истифадә етмишди (Јәһја 14:16, 17).\nЈалан. Мүгәддәс руһун ады илә вәфтиз олунмаг онун шәхсијјәт олдуғуну сүбут едир.\nҺәгигәт. Мүгәддәс Китабда бәзән «ад» сөзү киминсә саһиб олдуғу вәзифәјә вә һакимијјәтә ишарә едир (Ганунун тәкрары 18:5, 19—22; Естер 8:10). Азәрбајҹан дилиндә «дөвләтин адындан» ифадәси ишләнилир, амма бу о демәк дејил ки, дөвләт шәхсијјәтдир. Ејнилә, мүгәддәс руһун ади илә вәфтиз олан инсан онун ҝүҹүнү вә Аллаһын ирадәсинин јеринә јетмәсиндә ролуну гәбул етдијини ҝөстәрир (Матта 28:19, Мүгәддәс Китаб Ширкәти, 2009).\nЈалан. Иса Мәсиһин һәвариләри вә диҝәр еркән шаҝирдләри мүгәддәс руһун шәхсијјәт олдуғуна инанырдылар.\nҺәгигәт. Нә Мүгәддәс Китаб, нә дә ки тарих бу фикри дәстәкләмир. «Британија енсиклопедијасы»нда дејилир: «Мүгәддәс Руһун ајры илаһи Шәхсијјәт олмасы барәдә тәриф ерамызын 381-ҹи илиндә Константинопол гурултајында гәбул едилмишди». Бу гурултај кечириләндә сонунҹу һәваринин өлүмүндән 250 илдән чох вахт кечмишди.


Q=8	C=8	SS=0	LS=0	PS=0	DC=0	LC=0	SD=0	BS=0	G0=8	G1=8	G2=5	DLID=az_RU	BODY=Ләззәтли хурма Јахын Шәрг өлкәләриндә инсанларын әсас гида мәһсулларындан биридир. Гәдим заманлардан бәри инсанлар ондан һәм гида, һәм дә тәбии дәрман кими истифадә едибләр. Тәркибиндә олан гида маддәләринә ҝөрә хурманын сағламлыға фајдалары чохдур.\nХурма бејинин сағламлығыны артырыр. Онун тәркибиндәки антиоксидантлар бејини зәрәрли сәрбәст радикалларын јаратдығы илтиһаб вә оксидләшдириҹи стресдән дә горуја биләр. Бу бирләшмәләрин олмасы јашла әлагәли зеһни ҝериләмәдән горунмаға көмәк едә биләр.\nХурманын тәркибиндә һәзмә көмәк едән һәм һәлл олунан, һәм дә һәлл олунмајан амин туршулары вә лиф мөвҹуддур. Хурма мәдә-бағырсаг хәстәликләри нәтиҹәсиндә хроники исһал сәбәбиндән калиум иткисини дә долдурмаға көмәк едир.\nБу мејвә сүмүк сағламлығы үчүн магнезиум, калсиум вә бор илә зәнҝиндир. Хурма бу гидалар бирликдә сүмүкләри ҝүҹләндирмәјә, остеопороз вә сүмүк хәрчәнҝи кими хәстәликләр рискини азалтмаға көмәк едир. Хурманын тәркибиндә сүмүк инкишафы үчүн ваҹиб олан селен, манган вә мис вар.\n373 дәфә бахылыб


Q=11	C=11	SS=0	LS=0	PS=0	DC=0	LC=0	SD=0	BS=2	G0=16	G1=10	G2=2	DLID=az_RU	BODY=Фәлсәфә — Страница 2 — AQRA Elmin İnkişafına Dətsək İctimai Birliyi\nБахыш сайы: 617\nБахыш сайы: 857\nБахыш сайы: 1 135\nБахыш сайы: 909\n“ Мәним Танрым ҝөзәлликдир, севҝидир “\n3 июля, 2013 Әдәбијјат, Фәлсәфә\n“ Мәним Танрым ҝөзәлликдир, севҝидир “. Һ.Ҹавид әфәндим деди ки, “ МәнимТанрым ҝөзәлликдир, севҝидир”. Устад, о ҝөз ки, әтрафыны ҝөзәлликдә ҝөрмүрсә, о даһа гара бир зүлмәтә бүрәлидир. Танрыны ҝөзәлликдә билдин ки, севҝидә бирләшдин. Әртоғрул, Мүшкиназ, Туран Һ.Ҹавидлә бир мәгбәрә әһатәсиндә ( Нахчывандан ) Әбәдиййәтә чатдылар, говушдулар. Будур Танры истәйи: Танрыйа чатар, говушар, говушдурар. Ҝөрмәдим, билмәдим елә бир түрбә ки, мүхтәлиф әразиләрдән Танры бүтүн аилә […]\nБахыш сайы: 498\nОнлар бизә нә ад верибләр? Бүтүн һейванат аләминә ад дейиб, ад вермишик. Һейванлара ад вермишик: ит, пишик, шир, илан, милчәк, гарға, чалаған, ат вә.с. Ҝөрәсән ад вердийимиз о һейванлар биз инсанлары ҝөрәндә нә дүшүнүр, бизи нә адла билир? Јәгин фикирләшир ки, “йенә бу … ҝәлир”. О, һейванлар аләми биз инсанлар аләминә баханда, биз инсанлары нә “адда” билирләр ҝөрәсән? Мараглыдейил? Ваһид Рзайев\n15 мая, 2013 Фәлсәфә\nБахыш сайы: 695\n• Ағрысызлыг әһатәсиндә, ағрылы инсан. • Инсан дөрд мәфһум гаршысында аҹиздир: аҹлығын, сусузлуғун, йухусузлуғун, бир дә өлүмүн. • Инсанда дөрд йаддаш аләми вар: ҝөз, бәдән, дад, бир дә баш (кәллә). Дөрд ағрысыз (ағры вермәйән) варлыг әһатәсиндә олан инсан: сүд (ана), су, һава, битки аләми (гида) – бу дөрд мәфһум ҹанлы варлыға, ҹисмани аҝры вермәйәнләрдир (ағрысыздырлар). • Һейванат аләми үчүн дә […]


Q=13	C=9	SS=0	LS=0	PS=2	DC=9	LC=0	SD=0	BS=0	G0=37	G1=19	G2=5	DLID=az_RU	BODY=Бутрус Иса Мәсиһи даныр | Ушаглар үчүн Мүгәддәс Китаб һекајәләри\nИса Мәсиһ шаҝирдләри илә сонунҹу дәфә шам едәндә онлара дејир: «Бу ҝеҹә һамыныз мәндән үз дөндәрәҹәксиниз». Онда Бутрус дилләнир: «Һамы сәндән үз дөндәрсә дә, мән һеч вахт буну етмәрәм». Амма Иса она дејир: «Хоруз банламаздан әввәл, мәни үч дәфә данаҹагсан».\nӘсҝәрләр Исаны тутуб Гајафанын евинә ҝәтирәндә һәвариләрин чоху ону гојуб гачыр. Анҹаг онлардан икиси ҹамаата гошулуб Исанын далынҹа ҝедирләр. Бу адамлардан бири Бутрусдур. О, Гајафанын евинин һәјәтинә ҝирир, оҹағын јанында исинир. Орада олан хидмәтчи гызлардан бири Бутрусу ҝөрүб дејир: «Мән сәни таныјырам. Сән дә Исанын јанында идин».\nБутрус: «Јох, мән о адамы танымырам. Сәнин дә нә һагда данышдығыны билмирәм», — дејиб дарвазаја тәрәф ҝедир. Анҹаг чох кечмәмиш башга бир хидмәтчи гыз ону ҝөрүб ҹамаата дејир: «Бу адам да Иса илә иди!» Бутрус исә дејир: «Мән һеч ону танымырам!» Сонра бир киши она дејир: «Сән дә онлардан бирисән. Иса кими, сән дә Ҹәлиләдәнсән, ләһҹәндән билинир!» Амма Бутрус анд-аман едир ки, Исаны танымыр.\nЕлә бу ан хоруз банлајыр. Бутрус Исанын дөнүб она бахдығыны ҝөрүр. Исанын сөзләри јадына дүшүр вә чөлә чыхыб һөнкүр-һөнкүр ағлајыр.\nСинедрион үзвләри Гајафанын евиндә топлашыб Исаја мәһкәмә гурурлар. Онлар артыг гәрар вермишдиләр ки, Исаны өлдүрсүнләр. Инди исә бунун үчүн әсас ахтарырлар. Анҹаг онун әлејһинә һеч нә тапмырлар. Ахырда Гајафа Исадан бирбаша сорушур: «Сән Аллаһын Оғлусан?» Иса Мәсиһ ҹаваб верир: «Бәли». Онда Гајафа дејир: «Әлавә сүбута нә еһтијаҹ вар? О, күфр данышыр!» Мәһкәмә бунунла разылашыр вә белә гәрар чыхарыр: «Бу адам өлмәлидир». Онлар Исанын үзүнә шиллә вуруб, түпүрүрләр. Ҝөзләрини бағлајыб, вурараг дејирләр: «Әҝәр пејғәмбәрсәнсә, тап ҝөрәк сәни вуран кимдир».\nСәһәр ачыланда Иса Мәсиһи Синедрион залына ҝәтирирләр вә ондан јенә сорушурлар: «Сән Аллаһын Оғлусан?» Иса ҹаваб верир: «Буну сиз дејирсиниз». Сонра онлар Исаны күфр етмәкдә тәгсирли билиб, Рома валиси Понти Пилатын сарајына апарырлар. Бәс сонра нә баш верир? Ҝәл өјрәнәк.\n«Елә бир вахт ҝәләҹәк ки, артыг ҝәлиб дә, һамыныз мәни тәк гојуб евинизә дағылышаҹагсыныз. Анҹаг мән тәк галмајаҹағам, чүнки Атам мәнимләдир» (Јәһја 16:32)\nСуаллар: Гајафанын евинин һәјәтиндә нә баш верир? Мәһкәмә нәји әсас ҝәтирәрәк Иса Мәсиһин өлүмүнә һөкм верир?\nМәтта 26:31—35, 57—27:2; Марк 14:27—31, 53—15:1; Лука 22:55—71; Јәһја 13:36—38; 18:15—18, 25—28\nНеҹә ола биләр ки, Бутрус кими иманлы вә сәдагәтли инсан белә асанлыгла Иса Мәсиһә арха чевирсин?


Q=13	C=10	SS=5	LS=0	PS=2	DC=5	LC=0	SD=0	BS=0	G0=30	G1=19	G2=9	DLID=az_RU	BODY=Булус вә Тимути | Ушаглар үчүн Мүгәддәс Китаб һекајәләри\nЛистра јығынҹағында Тимути адлы ҝәнҹ бир гардаш олур. Онун атасы јунан, анасы исә јәһудидир. Анасы Евники вә нәнәси Лоис көрпә јашларындан Тимутијә Јеһова Аллаһ һагда өјрәтмишдиләр.\nБулус икинҹи тәблиғ сәјаһәти заманы Листраја ҝәлир. Тимутинин баҹы-гардашлара олан севҝиси вә онлара ҹанла-башла көмәк етмәси онун диггәтини ҹәлб едир. Булус Тимутијә онунла бирҝә тәблиғ сәјаһәтинә чыхмағы тәклиф едир. Вахт кечдикҹә, Булус Тимутијә хош хәбәрин јахшы тәблиғчиси вә мүәллими олмағы өјрәдир.\nҜетдикләри һәр јердә мүгәддәс руһ Булусла Тимутини јөнләндирир. Бир ҝеҹә ҝөрүнтүдә бир адам Булуса дејир ки, Македонија ҝәлиб онлара көмәк етсин. Буна ҝөрә дә Тимути, Сила вә Лука тәблиғ етмәк вә јығынҹаг тәшкил етмәк үчүн ораја ҝедирләр.\nСалоникинин Македонија шәһәриндә чохлу кишиләр, гадынлар мәсиһи олурлар. Анҹаг бәзи јәһудиләр Булуса вә онун әмәкдашларына пахыллыг едирләр. Онлар ҹамааты бир јерә јығыр вә гардашлары шәһәр һакимләринин јанына апарыб дејирләр: «Бу адамлар Рома һөкумәтинин дүшмәнләридир!» Булусла Тимутинин һәјаты тәһлүкәјә дүшүр, буна ҝөрә дә онлар ҝеҹә илә Веријаја гачырлар.\nВеријадакы ҹамаат хош хәбәри өјрәнмәјә һәвәсли олур. Һәм јунанлар, һәм дә јәһудиләр имана ҝәлир. Анҹаг Салоникидән бәзи јәһудиләр ҝәлиб орталығы гарышдырырлар. Буна ҝөрә дә Булус Афинаја ҝедир. Тимути илә Сила гардашлары мөһкәмләндирмәк үчүн Веријада галыр. Бир мүддәтдән сонра Булус Тимутини Салоникијә ҝөндәрир ки, гардашлара шиддәтли тәгибләрин өһдәсиндән ҝәлмәјә көмәк етсин. Сонра Булус Тимутини чохлу јығынҹаглара баш чәкиб, руһландырмаг үчүн ҝөндәрир.\nБулус Тимутијә дејир: «Јеһоваја хидмәт етмәк истәјән һәр кәс тәгиб олунаҹаг». Тимути иманына ҝөрә тәгиб олунур вә һәбсә атылыр. О севинир ки, Јеһоваја сәдагәтини сүбут етмәк үчүн фүрсәт јараныб.\nБулус филиппилиләрә дејир: «Тимутини сизин јаныныза ҝөндәрирәм. О, сизә Аллаһын јолунда јеримәјин нә демәк олдуғуну баша салаҹаг вә хидмәтлә бағлы тәлим верәҹәк». Булус билир ки, о, Тимутијә ҝүвәнә биләр. Онлар узун илләр дост вә әмәкдаш кими бирҝә чалышырлар.\n«Онун кими ҹан-дилдән сизин гејдинизә галаҹаг башга һеч кимим јохдур. Башгалары Мәсиһ Исанын јох, өз мәнафеләрини дүшүнүрләр» (Филиппилиләрә 2:20, 21)\nСуаллар: Тимути кимдир? Нәјә ҝөрә Булус вә Тимути јахшы дост иди?\nҺәвариләрин ишләри 16:1—12; 17:1—15; Филиппилиләрә 2:19—22; 2 Тимутијә 1:1—5; 3:12, 14, 15; Ибраниләрә 13:23


Q=6	C=5	SS=3	LS=0	PS=0	DC=0	LC=0	SD=0	BS=2	G0=144	G1=117	G2=48	DLID=az_RU	BODY=Биз руһдан дүшмүрүк! (2 Коринфлиләрә 4:16) | Ҝөзәтчи гүлләси, тәлим нәшри\nТӘЛИМ МӘГАЛӘСИ 31\n«Буна ҝөрә дә биз руһдан дүшмүрүк» (2 КОР. 4:16).\nНӘҒМӘ 128 Ахыра кими дөзәк\n1. Мәсиһиләр һәјат уғрунда јарышы тамамламаг үчүн нә етмәлидир?\nМӘСИҺИЛӘР һәјат уғрунда јарышда иштирак едир. Јарыша јени гошулмағымыздан, јахуд узун илләрдир бу јарышда гачмағымыздан асылы олмајараг, финиш хәттини кечәнә гәдәр гачмалыјыг. Һәвари Булусун Филиппидәки мәсиһиләрә јаздығы мәктуб бизә бу јарышы битирмәјә стимул верә биләр. Биринҹи әсрдәки јығынҹағын бәзи үзвләри Булусун бу мәктубуну аланда артыг узун илләр иди ки, Јеһоваја ибадәт едирдиләр. Дүздүр, онлар артыг бу јарышда јахшы гачырдылар, амма Булус онлара дөзүмлә гачмаға давам етмәјин ваҹиблијини хатырлатды. Булус истәјирди ки, бу мәсиһиләр «һәдәфә доғру» гачмагда ондан нүмунә ҝөтүрсүнләр (Филип. 3:14).\n2. Нә үчүн демәк олар ки, һәвари Булусун филиппилиләри руһландырмаг үчүн јаздығы мәктуб јеринә дүшүрдү?\n2 Һәвари Булусун филиппилиләри руһландырмаг үчүн јаздығы мәктуб јеринә дүшүрдү. Чүнки бу јығынҹаг јаранан ҝүндән бәри тәгибләрлә гаршылашмышды. Тәхминән ерамызын 50-ҹи илиндә һәвари Булусла Сила Јеһованын «Македонијаја ҝәл» дәвәтинә һај верәрәк Филиппијә ҝәлиб хош хәбәри тәблиғ етмәјә башлајыр (Һәв. 16:9). Орада онлары динләјән Лидија адлы бир гадын вар иди. Јеһова хош хәбәри гәбул етмәси үчүн онун үрәјини ачыр (Һәв. 16:14). Бу гадын гыса бир заманда аиләси илә бирҝә вәфтиз олунур. Амма Иблис бош отурмур, дәрһал әнҝәлләр јаратмаға башлајыр. Шәһәр ҹамааты һәвари Булусла Силаны сүрүјәрәк мүлки мәмурларын јанына ҝәтириб һагсыз олараг асајиши позмагда иттиһам едир. Нәтиҹәдә, онлары дөјүб һәбсә атырлар, даһа сонра исә шәһәри тәрк етмәләрини хаһиш едирләр (Һәв. 16:16—40). Ҝөрәсән, бу һадисә Булусла Силаны руһдан салды? Әсла! Бәс јени јаранмыш јығынҹагдакы баҹы-гардашлар һагда нә демәк олар? Тәрифә лајигдир ки, онлар да бу чәтинлијә дөздүләр. Шүбһәсиз, Булусла Силанын гојдуғу ҝөзәл нүмунә онлары чох руһландырмышды.\n3. Һәвари Булус нәји анлајырды вә һансы суаллары арашдыраҹағыг?\n3 Булус руһдан дүшмәмәјә гәрарлы иди (2 Кор. 4:16). Бунунла белә, о билирди ки, јарышы ахыра чатдырмаг үчүн һәдәфиндән јајынмамалыдыр. Булусун нүмунәсиндән нә өјрәнирик? Һансы мүасир иман өрнәкләри чәтинликләрә рәғмән, дөзүм ҝөстәрмәјин мүмкүн олдуғуну ҝөстәрир? Ҝәләҹәјә олан үмидимиз руһдан дүшмәмәк гәтијјәтимизи неҹә мөһкәмләндирә биләр? Мәгаләдә бу суалларын ҹавабы арашдырылыр.\nБУЛУСУН НҮМУНӘСИНИН БИЗӘ ФАЈДАСЫ\n4. Башына ҝәләнләрә рәғмән, Булус нәјин сајәсиндә фәал гала билмишди?\n4 Ҝәлин ҝөрәк һәвари Булус филиппилиләрә мәктуб јаздығы вахт нәләр едирди. Ромада ев дустағы олмасына вә тәблиғ етмәк азадлығынын мәһдуд олмасына бахмајараг, Булус хидмәтдә әлиндән ҝәләни едирди. О, јанына ҝәләнләрә тәблиғ едир вә узаг әразиләрдәки јығынҹаглара мәктублар јазырды. Ејнилә бу ҝүн дә хәстәлик вә ја гоҹалыг кими сәбәбләрә ҝөрә евдән чыха билмәјән мәсиһиләрин бир чоху јаранан һәр фүрсәтдән истифадә едиб евләринә ҝәләнләрә тәблиғ едир. Һәмчинин евдә тапа билмәдијимиз инсанлара мәктублар јазырлар.\n5. Һәвари Булусун Филиппилиләрә 3:12—14 ајәләриндә дедији сөзләрә әсасән, ҝөзүнү һәдәфдән ајырмамаға она нә көмәк етмишди?\n5 Һәвари Булус нә кечмиш наилијјәтләринин, нә дә сәһвләринин ону Јеһоваја ибадәтдән јајындырмасына јол вермирди. Белә ки, о, «ирәлидәки шејләрә» ҹан атмаг үчүн, јәни јарышы уғурла баша вурмаг үчүн «архада галан шејләри» унутмағын мүһүм олдуғуну демишди. (Филиппилиләрә 3:12—14 ајәләрини охујун.) Бәс нәләр Булусун фикрини јајындыра биләрди? Әввәла, мәсиһи олмаздан өнҹә јәһуди дининдә әлдә етдији јүксәк наилијјәтләр. Лакин о, бүтүн бу шејләри зибил һесаб едирди (Филип. 3:3—8). Икинҹиси, мәсиһиләрә кечмишдә вердији зүлмә ҝөрә чәкдији виҹдан әзабы. О, бу һиссләрә ҝөрә дә Јеһоваја хидмәтини дајандырмады. Үчүнҹүсү, Булус артыг Јеһова үчүн кифајәт гәдәр хидмәт етдијини дүшүнә биләрди. О, һәбс олунмасына, дөјүлмәсинә, дашгалаг едилмәсинә, ҝәми гәзасына уғрамасына, аҹ-сусуз, чылпаг галмасына рәғмән, хидмәтдә ҝөзәл нәтиҹәләр әлдә етмишди (2 Кор. 11:23—27). Лакин әлдә етдикләринә вә чәкдији әзаблара бахмајараг, Булус баша дүшүрдү ки, о, һәлә јарышы давам етдирмәлидир. Биз дә белә етмәлијик.\n6. Архада гојдуғумуз һансы шејләри унутмаг јахшы олар?\n6 Һәвари Булусун нүмунәси «архада галан шејләри» унутмағымыза неҹә көмәк едә биләр? Ола билсин, бәзиләри кечмиш сәһвләринә ҝөрә виҹдан әзабы чәкир. Еләдирсә, Иса Мәсиһин фидјә гурбанлығы һагда мүталиә етмәк јахшы олар. Руһландырыҹы мөвзулары мүталиә етмәк, онларын үзәриндә дүшүнмәк вә бу һагда дуа етмәк Јеһованын ҝүнаһларымызы бағышладығына даир әминлијимизи артыра биләр. Беләҹә, кечмишдә етдијимиз сәһвләрә ҝөрә чәкдијимиз виҹдан әзабы азалаҹаг, јахуд да ондан тамамилә азад олаҹағыг. Бәзиләримиз Аллаһын Падшаһлығынын марагларыны биринҹи јерә гојмаг үчүн ҝәлирли карјерадан имтина етмишик. Еләдирсә, саһиб ола биләҹәјимиз вар-дөвләтин, раһат һәјатын һәсрәтини чәкмәјиб, архада галан шејләри унуда биләрик? (Сај. 11:4—6; Ваиз 7:10). Бу шејләрин сырасына Јеһова үчүн кечмишдә етдикләримиз вә ја таб ҝәтирдијимиз сынаглар да дахилдир. Сөзсүз ки, Јеһованын бизә илләр әрзиндә вердији немәтләр вә ҝөстәрдији көмәк барәдә дүшүнмәк үчүн ҝери бојланмаг бизи Она јахынлашдырыр. Бунунла белә, истәмәздик ки, етдикләримизлә кифајәтләниб, Јеһованын јолунда артыг јетәринҹә чалышдығымызы дүшүнәк (1 Кор. 15:58).\nҺәјат уғрунда јарышда һеч нәјин диггәтимизи јајындырмасына јол вермәмәли вә диггәтимизи һәдәфимизә ҹәмләмәлијик (7-ҹи абзаса бахын)\n7. 1 Коринфлиләрә 9:24—27 ајәләринә әсасән, һәјат уғрунда ҝедән јарышда галиб ҝәлмәк үчүн нә ваҹибдир? Нүмунә чәкин.\n7 Һәвари Булус Иса Мәсиһин «вар ҝүҹүнүзлә чалышын» сөзләрини чох ҝөзәл баша дүшүрдү (Лука 13:23, 24). Билирди ки, Мәсиһ кими, о да ахыра гәдәр вар ҝүҹү илә чалышмалыдыр. Буна ҝөрә дә о, мәсиһи һәјатыны јарыша бәнзәтмишди. (1 Коринфлиләрә 9:24—27 ајәләрини охујун.) Гачышчы бүтүн диггәтини финиш хәттинә ҹәмләјир вә ону јајындыра биләҹәк һеч нәјә фикир вермир. Мәсәлән, бу ҝүн шәһәрдахили гачыш үзрә јарышларда иштирак едәнләр мағазаларын вә онлары јајындыра биләҹәк диҝәр шејләрин јанындан кечир. Сизҹә, һәр һансы гачышчы дајаныб мағаза витринләринә бахар? Галиб ҝәлмәк истәјирсә, бахмаз! Биз дә һәјат уғрунда јарышда һеч нәјин диггәтимизи јајындырмасына јол вермәмәлијик. Мәгсәдимизи унутмасаг вә һәвари Булус кими вар ҝүҹүмүзлә чалышсаг, мүкафаты алаҹағыг!\nИМАН СЫНАГЛАРЫНА СИНӘ ҜӘРИРИК\n8. Һансы үч чәтинлик һагда сөз ачаҹағыг?\n8 Ҝәлин бизи руһдан сала биләҹәк үч вәзијјәтә нәзәр салаг. Бунлар узун сүрән интизар, јашландыгҹа ҝүҹүмүзүн зәифләмәси вә арамсыз сынаглардыр. Бу чәтинликләрә синә ҝәрән инсанларын нүмунәси бизә дөзмәјә көмәк едә биләр (Филип. 3:17).\n9. Узун сүрән интизар бизә неҹә тәсир едә биләр?\n9 Узун сүрән интизар. Биз Јеһованын вәд етдији ҝөзәл немәтләри алмағы һәсрәтлә ҝөзләјирик. Һәбгуг пејғәмбәр дә белә һиссләр кечирирди. О, Јеһованын Јәһудијјәдә һөкм сүрән писликләрә сон гојаҹағыны һәсрәтлә ҝөзләјирди вә бу арзусуну Јеһоваја билдирмишди. Јеһова да она ҝөзләмәји бујурмушду (Һәб. 2:3). Узун сүрән интизар әзмимизи зәифләдә, һәтта бизи руһдан сала биләр (Мәс. 13:12). Ијирминҹи әсрин әввәлиндә белә бир шеј баш вермишди. О вахтлар мәсһ олунмуш мәсиһиләр 1914-ҹү илдә ҝөјләр мүкафатыны алаҹагларына үмид едирдиләр. Бәс үмидләри ҝерчәкләшмәјәндә сәдагәтли мәсиһиләр нә етдиләр?\nРојал вә Пөрл 1914-ҹү иллә бағлы үмидләри ҝерчәкләшмәсә дә, онлар узун илләр әрзиндә Јеһоваја сәдагәтлә хидмәт етдиләр (10-ҹу абзаса бахын)\n10. Бир әр-арвад үмидләринин ҝөзләдикләри вахт ҝерчәкләшмәдијини ҝөрәндә нә етди?\n10 Бу ҹүр чәтинлијә синә ҝәрән ики сәдагәтли мәсиһинин нүмунәсинә нәзәр салаг. Ројал Спатз гардаш 1908-ҹи илдә 20 јашында вәфтиз олунуб. О, мүкафатыны тезликлә алаҹағына әмин иди. Һәтта 1911-ҹи илдә ҝәләҹәк һәјат јолдашына евлилик тәклифи едәркән белә демишди: «Пөрл, 1914-ҹү илдә баш верәҹәкләри билирсән. Аилә гурмаг фикримиз варса, ҝәрәк тезләшдирәк!» Бәс онлар 1914-ҹү илдә ҝөјләр мүкафатыны алмајанда һәјат уғрунда јарышдан ајрылдылар? Хејр. Чүнки онларын әсас амалы мүкафат алмаг јох, Јеһованын ирадәсини сәдагәтлә јеринә јетирмәк иди. Онлар дөзүмлә гачмаг әзминдә идиләр. Ројал вә Пөрл узун илләр әрзиндә, јерүзү һәјатларыны баша вурана гәдәр әзмлә вә сәдагәтлә хидмәт етдиләр. Сөзсүз ки, сиз Јеһованын Өз адына вә али һөкмранлығына бәраәт газандыраҹағы вә бүтүн вәдләрини һәјата кечирәҹәји ҝүнү сәбирсизликлә ҝөзләјирсиниз. Әмин олун ки, Јеһованын тәјин етдији вахтда бүтүн бунлар һәјата кечәҹәк. О вахта гәдәр исә, ҝәлин Аллаһа хидмәтдә фәал олаг, узун сүрән интизарын бизи руһдан салмасына јол вермәјәк.\nАртур Секорд гоҹа јашына рәғмән, Јеһова үчүн әлиндән ҝәләни етмәјә әзмли иди (11-ҹи абзаса бахын)\n11, 12. Нә үчүн физики ҝүҹүмүзүн түкәнмәси ирәли ҝетмәјимизә әнҝәл дејил? Нүмунә чәкин.\n11 Јашландыгҹа ҝүҹүмүзүн зәифләмәси. Гачышчыдан фәргли олараг, бизә руһани ҹәһәтдән инкишаф етмәк үчүн физики ҹәһәтдән ҝүҹлү олмаг ҝәрәк дејил. Әввәлки гәдәр ҝүҹү-гүввәти галмајан бир чохлары һәлә дә Јеһоваја ҹанла-башла хидмәт етмәк шөвгү илә алышыб јаныр (2 Кор. 4:16). Мисал үчүн, өмрүнүн 55 илини Бејтелдә хидмәт етмиш 88 јашлы Артур Секорд * гардаш јашланмыш вә тагәтдән дүшмүшдү. Бир ҝүн гардашын гејдинә галан баҹы она гуллуг етмәк үчүн чарпајысына јахынлашыр. О, гардаша бахараг шәфгәтлә дејир: «Артур гардаш, бу ҹан Јеһоваја хидмәтдә чохлу мәсафәләр гәт едиб». Амма Артур гардаш диггәтини кечмишдә ҝөрдүјү ишләрә ҹәмләмәмишди. О, баҹыја бахыб, ҝүлүмсәјәрәк дејир: «Дүз дејирсән. Амма өнәмли олан кечмишдә етдикләримиз дејил. Әсас олан инди садиг галмағымыздыр».\n12 Ола билсин, узун илләрдир ки, Јеһоваја сәдагәтлә хидмәт едирсиниз, лакин инди сәһһәтиниздәки проблемләр әввәлки гәдәр хидмәт етмәјинизә мане олур. Руһдан дүшмәјин! Јеһованын кечмишдә Она сәдагәтлә етдијиниз хидмәти дәјәрләндирдијинә әмин олун (Ибр. 6:10). Индики вәзијјәтдә исә, јадда сахлајын ки, Јеһоваја мәһәббәтимиз Онун јолунда нә гәдәр иш ҝөрмәјимизлә өлчүлмүр. Мәһәббәтимиз мүсбәт әһвал-руһијјәјә саһиб олмағымыздан, ҝүҹүмүзүн чатдығыны етмәјимиздән ҝөрүнүр (Кол. 3:23). Јеһова мәһдудијјәтләримизи билир вә баҹардығымыздан артығыны ҝөзләмир (Марк 12:43, 44).\nАнатоли вә Лидија чохлу чәтинликләрә бахмајараг, садиг галдылар (13-ҹү абзаса бахын)\n13. Анатоли вә Лидијанын нүмунәси үзләшдијимиз чохлу чәтинликләрә бахмајараг, хидмәти сәдагәтлә давам етмәјә неҹә көмәк едә биләр?\n13 Арамсыз сынаглар. Јеһованын бәзи хидмәтчиләри узун илләрдир чәтинликләрә вә тәгибләрә дөзүр. Мисал үчүн, Анатоли Мелникин * ҹәми 12 јашы оланда атасыны һәбс едиб јашадығы Молдова шәһәриндән тәхминән 7 мин километр узагда јерләшән Сибирә, аиләсиндән узаға сүрҝүн етмишдиләр. Бир ил сонра ону да анасы вә нәнә-бабасы илә бирҝә Сибирә сүрҝүн едирләр. Мүәјјән мүддәт сонра онлар башга бир кәнддәки јығынҹагда иштирак едә билир. Лакин бунун үчүн сәрт шахталы һавада гарлы јолларла пијада 30 километр ҝетмәли олурдулар. Бундан әлавә, Анатоли гардаш үч ил һәбсдә олуб вә арвады Лидија илә бир јашлы гызындан ајры галыб. Узун илләр боју чәкдији чәтинликләрә рәғмән, Анатоли вә аиләси Јеһоваја сәдагәтлә хидмәт едиб. Һал-һазырда 82 јашы олан гардаш Мәркәзи Асијада филиал комитәсиндә хидмәт едир. Ҝәлин Анатоли вә Лидија кими, биз дә Јеһоваја хидмәтдә әлимиздән ҝәләни едәк вә кечмишдә олдуғу кими дөзүм ҝөстәрәк (Гал. 6:9).\nҜӘЛӘҸӘЈӘ ҮМИДИМИЗ БИЗӘ ҜҮҸ ВЕРИР\n14. Һәвари Булусун сөзләринә әсасән, һәдәфинә чатмаг үчүн о, нә етмәли иди?\n14 Һәвари Булус јарышы баша вуруб һәдәфинә чатаҹағына әмин иди. Мәсһ олунмуш мәсиһи кими, о, Аллаһын «вердији ҝөјләр дәвәти мүкафаты»ны алмағын һәсрәтиндә иди. Лакин Булус баша дүшүрдү ки, һәдәфинә чатмаг үчүн она тәрәф гачмалыдыр (Филип. 3:14). О, филиппилиләрә һәдәфләринә чатмаға көмәк етмәк үчүн мараглы бир тәсвирдән истифадә етмишди.\n15. Һәвари Булус Филиппидәки мәсиһиләри һәдәфә доғру гачмаға давам етмәјә сәсләјәрәк вәтәндашлыг мөвзусундан неҹә истифадә етмишди?\n15 Һәвари Булус филиппилиләрә сонда ҝөјләр вәтәндашлығыны алаҹагларыны хатырлатмышды (Филип. 3:20). Онлар нә үчүн буну хатырламалы иди? Һәмин вахт Рома вәтәндашы олмаг бөјүк үстүнлүк иди *. Лакин мәсһ олунмуш мәсиһиләрин даһа дәјәрли вәтәндашлығы вар иди вә бу вәтәндашлығын даһа чох үстүнлүкләри олаҹагды. Ҝөјләр вәтәндашлығы илә мүгајисәдә Рома вәтәндашы олмаг һеч нә иди! Бу сәбәбдән Булус филиппилиләри «Мәсиһ һаггындакы мүждәјә лајиг» јашамаға тәшвиг етмишди (Филип. 1:27). Бу ҝүн мәсһ олунмуш мәсиһиләр дә ҝөјдә әбәди јашамаг һәдәфинә доғру гачмагда ҝөзәл нүмунәдир.\n16. Ҝөјдә, јахуд јер үзүндә әбәди јашамаг үмидинә малик олмағымыза бахмајараг, Филиппилиләрә 4:6, 7 ајәләринә әсасән, нәјә давам етмәлијик?\n16 Истәр ҝөјдә, истәрсә дә јер үзүндә әбәди јашамаг үмидинә малик олмағыныздан асылы олмајараг, һәдәфә доғру гачмаға давам един. Шәраитиниздән асылы олмајараг, нә архада галан шејләрә бахын, нә дә нәјинсә ирәли ҝетмәјинизә мане олмасына јол верин (Филип. 3:16). Үмидләринизин ҝерчәкләшмәси сизә ҝеҹикән кими ҝөрүнә биләр, јахуд физики ҝүҹүнүз түкәнә биләр. Ола билсин, узун илләрдир чәтинликләрә вә тәгибләрә дөзүрсүнүз. Истәнилән һалда, «һеч нәјә ҝөрә нараһат олмајын». Әксинә, диләкләринизи вә хаһишләринизи Аллаһа билдирин вә О, сизә дүшүндүјүнүздән гат-гат үстүн олан сүлһүнү верәҹәк. (Филиппилиләрә 4:6, 7 ајәләрини охујун.)\n17 Гачышчы финишә чатачатда вар ҝүҹүнү топлајыб гачдығы кими, ҝәлин биз дә бүтүн диггәтимизи һәјат уғрунда јарышы битирмәјә ҹәмләјәк. Ҝүҹүмүз вә шәраитимиз чәрчивәсиндә вар ҝүҹүмүзлә чалышыб гаршыда бизи ҝөзләјән мөһтәшәм мүкафата доғру ирәлиләјәк. Бәс јолдан сапмамаға бизә нә көмәк едә биләр? Нөвбәти мәгалә приоритетләримизи мүәјјән етмәјә вә «даһа ваҹиб шејләри ајырд етмәји» өјрәнмәјә көмәк едәҹәк (Филип. 1:9, 10).\nҺәвари Булусун нүмунәси ҝөзүмүзү һәдәфдән ајырмадан гачмаға неҹә тәшвиг едир?\nУзун сүрән интизара, јашландыгҹа ҝүҹүмүзүн зәифләмәсинә вә арамсыз сынаглара бахмајараг, һәјат уғрунда јарышда гачмаға неҹә давам едә биләрик?\nҺәвари Булусу вар ҝүҹү илә хидмәт етмәјә нә тәшвиг едирди?\n^ абз. 5 Јеһоваја нечә мүддәтдир хидмәт етмәјимиздән асылы олмајараг, руһани ҹәһәтдән бөјүмәјә вә бир мәсиһи кими јеткинләшмәјә давам етмәк истәјирик. Һәвари Булус диндашларыны руһдан дүшмәмәјә сәсләјирди. Онун филиппилиләрә јаздығы мәктубда һәјат јарышында дөзүмлә гачмаға көмәк едән руһландырыҹы фикирләр вар. Бу мәгаләдән Булусун сөзләрини неҹә тәтбиг едә биләҹәјимизи өјрәнәҹәјик.\n^ абз. 11 Артур Секорд гардашын биографијасы «Ҝөзәтчи гүлләси» журналынын 1965-ҹи ил 15 ијун сајынын 380—382 сәһифәләриндә (инҝ.) дәрҹ олунуб.\n^ абз. 13 Анатоли Мелникин «Мәнә Аллаһы севмәји ушаглыгдан өјрәдибләр» адлы биографијасы «Ојанын!» журналынын 2004-ҹү ил 22 октјабр сајында (рус.) дәрҹ олунуб.\n^ абз. 15 Филиппи Рома колонијасы олдуғу үчүн шәһәрин сакинләри Рома вәтәндашларынын саһиб олдуғу бәзи һүгуглара малик идиләр. Буна ҝөрә дә һәвари Булусун чәкдији нүмунә она гулаг асанлар үчүн баша дүшүлән иди.


Q=12	C=3	SS=0	LS=9	PS=3	DC=0	LC=0	SD=0	BS=4	G0=15	G1=13	G2=8	DLID=az_RU	BODY=Мәнасызлыгдан мәналар дүнйасына — AQRA Elmin İnkişafına Dətsək İctimai Birliyi\n(Мәрһум алим Фикрәт Рзайевин вәфатынын гырхынҹы ҝүнүнә)\nЧағдаш дүнйа елминин гәдим йунанлардан вә һинд-чин-әрәб кәсиминдән үзүбәри кечиб ҝәлдийи зигзаглы йолу саф-чүрүк едәндә олдугҹа садә бир мәнзәрә йараныр: кәшфләри вә ачылышлары илә өйүндүйүмүз Јер елмләри (бундан дәгиг ифадә тапа билмәдик…) бу ҝүнә гәдәр, садәҹә, елми тәсвирлә мәшғул олурмуш. Бу тәсвирин бизим тәфәккүрүмүзүн сәвиййәси бахымындан ингилаби һесаб едилән сон нүмунәләри исә Алберт Ейнштейнин нисбилик нәзәриййәләри вә Илйа Пригожинин диссипатив структурлар барәдә ачылышыларыдыр. Неҹә дейәрләр, бизим икиөлчүлү Јер елмләри һәлә ки заман вә мәканын конфигурасийаларыны арашдырмагла мәшғулдур… Һәлә ки… Һәм дә она ҝөрә “икиөлчүлү” ки, биз әтраф мүһити вә просесләри ики гүтбүн — пис-йахшы, ишыг-гаранлыг, бәнзәр-фәргли, ашағы-йухары вә с. — чәрчивәсиндә гаврайырыг.\nБир заманлар йаздығымыз кими, бу типли тәфәккүр тәрзи мағаралар ерасындан ирс алдығымыз басмагәлибдән ирәли ҝәлир. Јәни мағаралар ерасынын инсаны үчүн ики дүнйа вар иди: мағаранын ичи вә чөлү. Ич доғма, бизимкидир, дышары исә йаддыр, негативдир, тәһлүкә мәнбәйидир. Ич-чөл структуру ХХ әсрин сонуна гәдәр бәшәр сивилизасийасы вә елминин алтернативсиз модели олуб. Бу алтернативсизлийә табе олмайанлары һәбсхана, дар ағаҹы, ән йахшы һалда дәлилик вә йахуд иҹтимаи едам ҝөзләйирди.\nЕлә буна ҝөрә дә бу ҝүнә гәдәрки елмләримиз маһиййәтҹә һәм дә милитарист елмләрдир. Јәну бу елм һармонийа, вәһдәт вә ишыг ахтармагдан даһа чох диссонанс, анархийа (һәрҹ-мәрҹлик), оппоненти девирмәк, гәрг вә һәтта мәһв етмәйә һәвәслидир.\nМәһз буна ҝөрә тәсадүфи дейил ки, мүасир (тәкҹә мүасирми?) дүнйа елминин ән парлаг сималары һәмишә мәнсуб олдуглары өлкәләрин һәрби-сәнайе комплексләринин садиг хидмәтчиләри ролунда чыхыш едирләр. Кечмиш ССРИ-дә вә индики Бирләшмиш Штатларда, о ҹүмләдән кечмиш Һитлер Алманийасында (бу сийаһыны ҝүнүмүзә вә лап узаг кечмишләрә гәдәр бир хейли узатмаг олар)…\nСәтһи вә бир чох мәтләбләрин үстүндән кечмәклә садаладығымыз бүтүн бу фәсадлара бахмайараг дүнйанын апарыҹы алимләринин дә етираф етдикләри кими, һазырда икиөлчүлү тәфәккүрә сөйкәнән Јер елмләри өз миссийасыны баша вурмагдадыр вә гаршыда бизи үчөлчүлү тәфәккүрә йийәләнмәк мәрһәләси вә үчөлчүлү дүшүнҹә тәрзи ҝөзләйир…\n“Ҝөзләйир” ифадәси бир гәдәр дәгиг олмады…\nБу просесин илкин зәиф ишартылары артыг тәдриҹән сезилмәкдәдир. Амма бунунла белә…\nҺара? Биз һара ҝедирик? Јенә дә ҝәләҹәйәми?\nКечмишә… Унутдугларымыза, йадырғадыгларымыза доғру гайыдаҹағыг. Бу мәгамда мәшһур Америка алими Захарийа Ситсинин мәшһур ифадәси йада дүшүр: ҝери — ҝәләҹәйә доғру.\nВә бу ҝери ҝәләҹәкдә бурахыб ҝәлдийимиз ән бөйүк унутганлыгларымыздан бири данышыг сәсләринин сирли дүнйасыдыр. Биз бу сәсләрин сиррини ачмамыш универсал тәфәккүр дилинә вә йахуд телепатик үнсиййәтә (бу сайаг тәмас һәм дә каинатда апарыҹы үнсиййәт формасыдыр) дөнүшә, говуша билмәйәҹәйик.\nӨтән әсрдә Авропа структуралистләри вә семиотикләри данышыг сәсләринин семантиклийи (мәналылығы) вә асемантиклийи (мәнасызлығы) барәдә фикир ҝәлишдирәркән ики гисмә бөлүндүләр: бир гисм иддиа едирди ки, һәр бир данышыг сәси донуг-статик мәна йашадыр. Диҝәр гисм исә тәкәббүрлә бәйан едирди ки, данышыг сәсләри мәнасыз сәс йығыныдыр.\nАмма бу икинҹиләрдән сорушан олмады ки, мәнасызлыг йығыны олан данышыг сәсләри конкрет мәналы сөз бичимләйә биләрми?\nДүнән вәфатынын гырхынҹы ҝүнү тамамланан мәрһум Фикрәт Рзайевин бу йөндә апардығы арашдырмалар биринҹиләрин тезисни елми шәкилдә тәсдиг едир: данышыг сәсләри конкрет мәнайа маликдир!\nВә ән мараглысы (бәлкә, ганунауйғуну?) будур ки, Фикрәт мүәллим ихтисасҹа мүһәндис иди вә данышыг сәсләринин дашыдығы мәналар әсасында сөзләрин етимоложи ачылышыны верәндә дә мәһз мүһәндис тәфәккүрү нүмайиш етдирирди.\nРуһсал просесләрә (данышыг сәсләринин бичимләдийи сөзләр руһсал бәлиртиләрдир) һәндәси үслубда йанашма олдугҹа гәдим бир елмдән — сакрал һәндәсәдән хәбәр верир. Вә Фикрәт мүәллимин сөзләрин мәнасыны ачаркән\nсакрал һәндәсәнин әсас принсипләриндән интуитив шәкилдә файдаланмасы, садәҹә, һейрәт доғурур.\nКаинат вә гейб аләми, инсан бәдәни, мүгәддәс сәмави китаблар, мусиги шедеврләри (хүсусән дә муғамлар), надир мемарлыг абидәләри мәһз сакрал, йәни мүгәддәс һәндәсәнин нахышлары әсасында әрсәйә ҝәлиб.\nФикрәт мүәллимин сөз барәсиндә илк китабынын нәзмлә йазылмасы да Авропа маарифчилийинин мәһв етдийи елми тәфәккүр әнәнәсинин дирчәлдилмәсиндән ирәли ҝәлирди.\n(Һазырлыглы охуҹу йахшы билир ки, антик Гәрб вә Шәрг мүәллифләринин әксәриййәти елми әсәрләрини нәзмлә йазыблар.)\nРәсми елм тәкәббүр трибунасындан ениб Фикрәт мүәллимин арашдырмаларыны диггәтлә нәзәрдән кечиртмәк гәдәр өзүнә гаршы мәрһәмәтли ола билсә, мәрһум Фикрәт Рзайевин лингвистикада (вә тәкҹә лингвистикада йох!) етдийи ингилаби кәшфи анлайанда нәләр баш вердийини тәсәввүр едә биләҹәк. Вә һәм дә биләҹәк ки, Фикрәт мүәллим Азәрбайҹанда үчөлчлү елмин ишартысыны илкин ҝөрәнләрдән бири олуб. (Үчөлчүлү тәфәккүр барәдә сонра…)\n«Уникал» гәзети 09.04.2013 №59 (622)\nNə yaxşıdır ki, Planetlərin Onların, Məzarı — Məzarlıqları, Mövcud deyil..\n«NUH’s Arc and the Gamigaya-Gobustan alphabet» «Summary»\nBulls of Popes or division of the world


Q=6	C=5	SS=1	LS=1	PS=0	DC=0	LC=0	SD=0	BS=2	G0=107	G1=77	G2=34	DLID=az_RU	BODY=Биографија:Таммүддәтли хидмәтдә сорағым һаралардан ҝәлди! | Тәлим\nДИЛИ: Aзәрбајҹан (кирил әлифбасы) Азәрбајҹан (латын әлифбасы) Вјетнам Гренландија Данимарка Индонезија Исвеч Камбоҹа Конго Литва Македонија Малта Непал Нидерланд Норвеч Таити Увеа Украјна Чин (мандарин, садәләшдирилмиш) Чин (мандарин, әнәнәви) албан алман амһара африкаанс ајмара бенгал бикол бислама болгар варај венда га газах ган гуарани гуҹарат гырғыз дреһу дхолуо еве ермәни естон ефик зулу ибо иврит илок инҝилис исланд испан италјан каннада каонде каталан кечуа (Анкаш) кечуа (Ајакучо) кечуа (Боливија) кечуа (Куско) кикујју кинјаруанда кирунди кореја коса куангали куанјама латыш лингала лози лувале луганда лунда малагаси малај малајалам маратһ мајја маҹар ндебеле ндонга нзема нјанека оромо осетин пангасинан папјаменто (Аруба) папјаменто (Күрасао) полјак португал пәнҹаб румын рус санго свати себуан сепеди серб серб (латын) сесуто (Лесото) сетсвана сингал словак словен сотсил сранан-тонго суаһили суаһили (Конго) тагалог таи тамил татар тви телугу тигре тсонга тумбука түрк умбунду урду фарс фин франсыз хорват чех чибемба чилуба читонга чичева шона јапон јоруба јунан ҝүрҹү Һаити креолу һилигајнон һинд әрәб өзбәк\nНӘГЛ ЕТДИ РОБЕРТ УОЛЛЕН\n65 иллик таммүддәтли хидмәтими ҝөзүмүн габағына ҝәтирәндә дејә биләрәм ки, шад-хүррәм өмүр сүрмүшәм. Дүздүр, кәдәрли, руһдан дүшдүјүм ҝүнләрим дә олуб (Мәз. 34:12; 94:19). Үмуми ҝөтүрдүкдә исә, хејир-дуалы вә мәналы һәјат сүрмүшәм!\n1950-ҹи ил сентјабрын 7-си Бруклиндәки Бет-Ел аиләсинин үзвү олдум. Һәмин вахт орада јашы 19—80 арасы мүхтәлиф милләтләрдән 355 баҹы-гардаш хидмәт едирди. Онларын әксәријјәти мәсһ олунмуш мәсиһчиләр иди.\nЈЕҺОВАЈА ХИДМӘТӘ БАШЛАЈЫРАМ\n10 јашымда вәфтиз оларкән\nМән «хошбәхт Аллаһ»а ибадәт етмәји анамдан өјрәнмишәм (1 Тим. 1:11). О, Јеһоваја хидмәт етмәјә башлајанда мән һәлә балаҹа идим. 1939-ҹу ил ијулун 1-и Небраска штатынын Колумбус шәһәриндә (АБШ) кечирилән зонал конгресдә (инди рајон конгреси адланыр) вәфтиз олунанда он јашым варды. Тәхминән јүз нәфәр олан бизләр иҹарәјә ҝөтүрүлмүш балаҹа зала топлашмышдыг вә артыг Ҹозеф Рутерфорд гардашын «Фашизм, јохса азадлыг» адлы мәрузәнин аудиојазысынын јарысына гулаг асмышдыг ки, залын һәјәтинә издиһам топлашды. Онлар зорла ичәри ҝириб ҝөрүшүмүзү дајандырдылар вә бизи орадан говдулар. Биз програмын галан һиссәсинә гулаг асмаг үчүн шәһәрин јахынлығында бир гардашын евинә топлашдыг. Мән вәфтиз олундуғум о ҝүнү һеч вахт унуда билмәрәм!\nАнам мәни һәгигәтдә бөјүтмәк үчүн әлиндән ҝәләни едирди. Атам һәм јахшы инсан, һәм дә јахшы ата иди. Анҹаг о, нә динлә, нә дә мәним руһанилијимлә марагланырды. Анам вә Омаһадакы јығынҹағын үзвләри мәнә чох дәстәк олублар.\nОрта мәктәби битирмәк үзрә оланда өзүмә бир јол сечмәли идим. Һәр јај тәтилиндә һәмјашыдларымла бирликдә көмәкчи пионер кими хидмәт едирдим.\nҜилеад Мәктәбинин једдинҹи синфини тәзәҹә битирмиш ики ҝәнҹ субај гардаш — Ҹон Чимиклис вә Тед (Теодор) Јарач бизим әразијә сәјјар хидмәтә тәјин олунмушдулар. Онларын 20 јашларында олдугларыны биләндә чох тәәҹҹүбләндим. Онда мәним 18 јашым варды вә орта мәктәби битирмәк үзрә идим. Чимиклис гардашын мәнә һәјатда һансы јолу сечәҹәјимлә бағлы вердији суал һәлә дә гулағымда ҹинҝилдәјир. Мән она өз фикрими билдирәндә о, мәни тәшвиг етди: «Таммүддәтли хидмәти сечдијин үчүн сәнә афәрин! Һеч вахт ағлына белә ҝәлмәз ки, сорағын һаралардан ҝәләҹәк». Бу сөзләр вә һәмин гардашларын нүмунәси мәндә дәрин из бурахмышды. Беләликлә, 1948-ҹи илдә мәктәби битирән кими пионерлијә башладым.\n1950-ҹи илин ијул ајында валидејнләримлә бирҝә Нју-Јоркун «Јанки» стадионунда кечирилән бејнәлхалг конгресә јолландыг. Конгрес заманы Бет-Елдә хидмәтлә мараглананлар үчүн ҝөрүшдә иштирак етдим. Сонра Бет-Елдә хидмәт етмәк истәдијими мәктубла билдирдим.\nАтам ишләмәјиб пионерлик етмәјимә бир сөз демәсә дә, дүшүнүрдү ки, аз да олса, евә пул ҝәтирмәлијәм. Бир август сәһәри иш ахтармаг үчүн евдән чыхмышдым ки, ҝөзүм почт гутумуза саташды. Орада Бруклиндән мәнә ҝәлән мәктуб варды. Мәктуб Нејтан Норр гардашдан иди. О јазмышды: «Сәнин Бет-Ел хидмәти илә бағлы етдијин мүраҹиәтә бахылды. Белә гәнаәтә ҝәлдим ки, сән ахыра кими Бет-Елдә хидмәт етмәк истәјирсән. Буна ҝөрә дә мәмнунијјәтлә билдирирәм ки, 1950-ҹи ил сентјабрын 7-дән етибарән, сән Бруклин (Нју-Јорк), Колумбија Һајтс 124 үнванындакы Бет-Елә дәвәт олунурсан».\nҺәмин ҝүн атам ишдән евә гајыданда мән она иш тапдығымы дедим. О деди: «Әла! Бәс һарада ишләјәҹәксән?» Дедим ки, «Бруклиндәки Бет-Елдә, ајы 10 доллара». Атам мәәттәл галды, лакин сечимимә һөрмәтлә јанашыб уғурлар диләди. Чох кечмәмиш, 1953-ҹү илдә «Јанки» стадионунда кечирилән конгресдә атам вәфтиз олду!\nПионер әмәкдашым Алфред Нәсруллаһла бирликдә\nХошбәхтликдән, бирҝә пионер кими хидмәт етдијим Алфред Нәсруллаһ гардашы да һәмин вахт Бет-Елә дәвәт етмишдиләр вә биз ора бирликдә ҝетдик. Сонралар о евләнди вә арвады Ҹоанла бирҝә Ҝилеад мәктәбини битириб Ливана хүсуси тәјинатлы мүждәчи тәјинаты алдылар, даһа сонра сәјјар хидмәт үчүн Бирләшмиш Штатлара ҝери гајытдылар.\nБет-Елдә илк тәјинатым ҹилдләмә шөбәсинә олду. Ишыг үзү ҝөрмәсиндә иштирак етдијим илк нәшр «Дин бәшәријјәт үчүн нә едиб?» китабы иди. Бу шөбәдә тәхминән сәккиз ај хидмәт етдикдән сонра мәни Хидмәт шөбәсинә тәјин етдиләр. Нәзарәтчим Томас Салливан гардаш иди. Онунла ишләмәк вә тәшкилатда илләр әрзиндә газандығы тәҹрүбә вә биликдән бәһрәләнмәк хошума ҝәлирди.\nХидмәт шөбәсиндә тәхминән үч ил ишләдикдән сонра типографијанын нәзарәтчиси Макс Ларсон гардаш мәнә деди ки, Норр гардаш мәни ҝөрмәк истәјир. Фикирләшдим ки, јәгин нәјисә сәһв етмишәм. Лакин Норр гардаш јахын ҝәләҹәкдә Бет-Ели тәрк етмәк истәјиб-истәмәдијими сорушанда үрәјим јеринә ҝәлди. Чүнки бир мүддәтлик офисиндә она көмәкчи лазым иди вә билмәк истәјирди ки, мән бу тәјинаты гәбул едә биләрәм, ја јох. Бет-Ели тәрк етмәк фикриндә олмадығымы билдирдим. Вә беләҹә, дүз 20 ил онун офисиндә хидмәт етдим.\nМән дәфәләрлә вурғуламышам ки, Салливан вә Норр гардашла, еләҹә дә Милтон Һеншел, Клаус Женсен, Макс Ларсон, Һүго Ример, Грант Сјутер кими гардашларла ишләдијим мүддәтдә јијәләндијим биликләри һеч нә илә ала билмәздим *.\nЧијин-чијинә әмәкдашлыг етдијим гардашлар тәшкилат наминә ҹанла-башла чалышырдылар. Норр гардаш Падшаһлыг ишинин даһа да вүсәт алмасы үчүн бүтүн ҝүҹүнү сәфәрбәр етмишди. Офисдәки әмәкдашлары онунла асанлыгла фикир мүбадиләси апара билирдиләр. Һансыса мәсәләдә фикирләримиз онунла һачаланса да, биз чәкинмәдән өз фикримизи дејирдик, о исә фикирләримизә һөрмәтлә јанашырды.\nБир дәфә Норр гардаш мәнә јүнҝүл бир тапшырыг верди. Сонра өзүнү нүмунә чәкәрәк деди ки, о, типографијанын нәзарәтчиси оланда Рутерфорд гардаш она зәнҝ едиб демишди: «Норр гардаш, наһара ҝәләндә мәнә бир нечә позан ҝәтирәрсән. Иш вахты мәнә лазым олур». Норр гардаш деди ки, онун етдији биринҹи иш анбардан позан ҝөтүрүб ҹибинә гојмаг олду. Ҝүнорта исә апарыб онлары Рутерфорд гардашын офисинә гојду. Бу, хырда бир шеј олса да, Рутерфорд гардаш үчүн лазымлы иди. Сонра Норр гардаш мәнә деди: «Мән истәрдим ки, һәр сәһәр масамын үстүндә һәмишә уҹу гәддәнмиш карандашлар олсун. Әҝәр мүмкүнсә, бу ишә сән бах». Узун илләр чалышдым ки, онун карандашлары гәддәнмиш олсун.\nНорр гардаш тапшырыг вериләндә диггәтлә динләмәјин ваҹиблијиндән тез-тез сөз ачарды. Бир дәфә о, мәнә һансыса бир иши неҹә ҝөрә биләҹәјими ајдын баша салмышды. Амма мән она сәтһи гулаг асмышдым. Нәтиҹәдә, ону јарытмадым. Мән хәҹаләт чәкирдим вә гысаҹа мәктуб јазыб ҝөрдүјүм ишә ҝөрә пешман олдуғуму билдирдим вә дедим ки, јахшысы будур, мәни башга шөбәјә кечирәсән. Елә һәмин ҝүн Норр гардаш масама јахынлашыб деди: «Роберт, мәктубуну охудум. Дүздүр, бу сәһви етмисән. Бу һагда сәнә демишдим. Амма әминәм ки, индән белә даһа диггәтҹил олаҹагсан. Инди ҝедәк ишләјәк». Инсанијјәтинә ҝөрә она миннәтдар идим.\nАртыг сәккиз ил иди ки, Бет-Елдә хидмәт едирдим. Фикрим-зикрим бу хидмәти давам етдирмәк иди. Лакин һәјатымда дәјишән бир шеј олду. 1958-ҹи илдә «Јанки» вә «Поло Граундс» стадионларында кечирилән бејнәлхалг конгресдә Лорен Брукс адлы баҹыны ҝөрдүм. Мән онунла 1955-ҹи илдә, о, Канаданын Монреал шәһәриндә пионер кими хидмәт едәндә таныш олмушдум. Онун таммүддәтли хидмәтә олан мүнасибәти вә Јеһованын тәшкилатында ҝөстәрдији һазырлыг руһу мәни валеһ етмишди. Лоренин мәгсәди Ҝилеад Мәктәбини кечмәк иди. О, 1956-ҹы илдә 22 јашында бу мәктәбин 27-ҹи синфини кечди вә Бразилијаја хүсуси тәјинатлы мүждәчи тәјин олунду. 1958-ҹи илдә мүнасибәтләримизи бәрпа етдик вә о, мәним евлилик тәклифими гәбул етди. Үзүмүзә ҝәлән или евләниб хүсуси тәјинатлы мүждәчи кими хидмәтимизи давам етдирмәји планлашдырырдыг.\nНорр гардаша нијјәтими билдирәндә о мәсләһәт ҝөрдү ки, биз үч илдән сонра евләнәк вә Бруклиндәки Бет-Елдә хидмәт едәк. О вахтлар аилә гуруб Бет-Елдә хидмәтләрини давам етдирмәк истәјәнләрдән бири никаһа кими, ән азы, он ил, диҝәри исә, һеч олмаса, үч ил орада хидмәт етмәли иди. Буна ҝөрә дә биз аилә гурмаздан әввәл Лорен ики ил Бразилијадакы, бир ил дә Бруклиндәки Бет-Елдә хидмәт етди.\nИлк ики или биз анҹаг мәктублашырдыг. Чох баһа олдуғу үчүн зәнҝләшә билмирдик, о вахтлар е-маил дә јох иди. 1961-ҹи ил сентјабрын 16-сы аилә һәјаты гурдуг вә никаһ мәрузәмизи Норр гардашын сөјләмәси бизим үчүн шәрәф иди. Дүзүнү десәм, ҝөзләдијим бир нечә ил мәнә бир өмүр кими ҝәлирди. Инди исә ҝеријә, 50 илдән чох бирҝә кечирдијимиз фираван вә хошбәхт һәјатымыза баханда дејә биләрик: «Нә јахшы ки, тәләсмәдик!»\nТој ҝүнүмүз. Солдан: Нејтан Норр, Патрисија Брукс (Лоренин баҹысы), Лорен вә мән, Куртис Ҹонсон, Фаје вә Рој Уоллен (валидејнләрим)\nГАРШЫМДА АЧЫЛАН ҜЕНИШ ГАПЫ\n1964-ҹү илдән мәнә филиаллар үзрә нәзарәтчи мәсулијјәти һәвалә едилди. Һәмин дөврдә һәјат јолдашлары өз әрләри илә бирҝә бу ҹүр сәјаһәтләрә ҝедә билмирдиләр. 1977-ҹи илдә дәјишиклик едилди. Һәмин ил Лоренлә мән Алманија, Австрија, Јунаныстан, Кипр, Түркијә вә Исраилдәки филиаллара баш чәкмәк үчүн Грант вә Едит Сјутер ҹүтлүјү илә әмәкдашлыг етдик. Үмумиликдә, мән дүнјанын тәхминән 70 өлкәсинә сәјаһәт етмишәм.\n1980-ҹи илдә бу ҹүр сәјаһәтләрин бириндә Бразилијанын екватор хәттиндә јерләшән Белен шәһәринә ҝәлиб чыхдыг. Вахтилә Лорен орада хүсуси тәјинатлы мүждәчи кими хидмәт етмишди. Јолүстү Манаусдакы баҹы-гардашлара да баш чәкдик. Стадионда чыхыш едәркән биз бир груп инсанын һамыдан ајры әјләшдијини ҝөрдүк. Онлар диҝәрләри кими, нә өпүшүб ҝөрүшүр, нә дә әл вериб саламлашырдылар. Бу, бизә гәрибә ҝәлди.\nБу дәјәрли баҹы-гардашлар Амазонун рүтубәтли тропик мешәсиндә јерләшән ҹүзам диспансериндән ҝәлмишдиләр. Еһтијат үчүн онлар диҝәрләри илә тәмасда олмамаға чалышырдылар, амма үрәјимизә тәмас етдиләр. Онларын үзүндәки севинҹи һеч вахт унутмајаҹағыг! Јеһованын сөзләри һәгигәтдир: «Гулларым шадланыб мәдһијјәләр сөјләјәҹәк» (Јешаја 65:14).\nХЕЈИР-ДУАЛЫ ВӘ МӘНАЛЫ ҺӘЈАТ\nЛоренлә мән Јеһоваја алтмыш илдән чох етдијимиз хидмәти тез-тез јадымыза салырыг. Јеһованын тәшкилаты васитәсилә вердији ҝөстәришләрә табе олмагла хејир-дуалар әлдә етмәјимиз бизи чох севиндирир. Бу өтән илләр әрзиндә бүтүн дүнјаны сәјаһәт едә билмәсәм дә, Рәһбәрлик Шурасынын көмәкчиси кими, ҝүндәлик ишләримин өһдәсиндән ҝәлирәм, Координаторлар комитәси вә Хидмәт комитәси илә әмәкдашлыг едирәм. Үмумдүнја гардашлығы дәстәкләмәк ишиндә, аз да олса, әмәјим олдуғу үчүн чох хошбәхтәм. Бу ҝүн дә, Јешаја кими, «мән бурадајам. Мәни ҝөндәр» дејән чохлу ҝәнҹләрин таммүддәтли хидмәтдә иштирак етдијини ҝөрмәк бизи валеһ едир (Јешаја 6:8). Илләр өнҹә рајон нәзарәтчисинин мәнә дедији сөзләрин доғрулуғуну бу чохсајлы ҝәнҹләрин үзәриндә ҝөрүрүк: «Таммүддәтли хидмәти сечдијин үчүн сәнә афәрин! Һеч вахт ағлына белә ҝәлмәз ки, сорағын һаралардан ҝәләҹәк».\n^ абз. 20 Бу гардашлардан бәзиләринин биографијаларыны «Ҝөзәтчи гүлләси» журналынын нөвбәти сајларында (инҝ.) тапмаг олар: Томас Салливан (15 август, 1965); Клаус Женсен (15 октјабр, 1969); Макс Ларсон (1 сентјабр, 1989); Һүго Ример (15 сентјабр, 1964); Грант Сјутер (1 сентјабр, 1983).


Q=5	C=5	SS=0	LS=0	PS=0	DC=0	LC=0	SD=0	BS=4	G0=54	G1=41	G2=19	DLID=az_RU	BODY=Дилимизин сафлығыны горуйаг! — AQRA Elmin İnkişafına Dətsək İctimai Birliyi\nДил Дөвләтин әсас рәмзләриндән биридир вә биринҹисидир!\nӨз дилиндә саф данышмағы баҹармайан инсан нәғмә охуйа билмәйән бүлбүл кимидир.\nАгилләр дилин доғмалығы барәдә елә ҝөзәл фикирләр, һикмәтләр сөйләйибләр ки, о кәламларын һәр бири инсанын гәлбини диггәтә ҝәтирир, ону өз елинә, өз дилинә даһа сых телләрлә бағлайыр. Дейирләр: “Бир халгы мәһв етмәк истәсән, онун дилини әлиндән ал!” Улу Өндәримиз Һейдәр Әлийевин тез-тез сөйләдийи бир ифадә вар иди:”Һәр бир халгын Милли мәнсубиййәти онун Милли гүрур мәнбәйидир!”\nМәһз Милли мәнсубиййәти… Миллилик исә илк нөвбәдә доғма дилинин сафлығы демәкдир. Өз доғма дилиндә саф, сәлист даныша билмәйән бир вәтәндашдан һансы вәтәнпәрвәрлийи ҝөзләмәк олар? Онун һансы халгын нумайәндәси олдуғуну, һансы милләти тәмсил етдийини неҹә тәйин етмәк олар? Дил ән йахшы үнсиййәт васитәсидир. Бу шәртлә ки, данышаркән сөзүн дәйәри, әйары гиймәтдән дүшмәсин. Доғма дилиндә данышан бир инсанын нитгиндә ишләнән әҹнәби сөзләр лаләли чәмәнликдә битән алаг отларына бәнзәйир.\nДоғма дил елә бир чырагдыр ки, онун шөләси чох узаг мәсафәни дә нура гәрг едә билир. Һәр бир халгын данышыг дилинә еһтирам ҝөзтәрмәк мүтләгдир, амма өз доғма дилинин сафлығынын кешийиндә дайанмаг һәр бир вәтәндашын мүгәддәс борҹудур. Дейирләр:”Вәтәнин бөйүклүйү онун сырави вәтәндашларынын бөйүклүйү илә мүәййән олунур.” Инсанын там хошбәхт олмасы үчүн доғма Вәтәни, доғма дили олмалыдыр. Башга халгларын дилиндә “доғма дил” адланан бир амил Азәрбайҹанда АНА ДИЛИ адланыр. Бу данышыг дили аналарын, нәнәләрин бешик башындакы лайлалары илә, охшама вә әзизләмәләри илә ҹанымыза, ганымыза һөпур, руһумуза сүзүлән ширин кәлмәләр бейнимиздә көк салыр. Шәргин әвәзсиз философу Сәди Ширази дейиб:\n“Әҝәр бир мүәллим олса бәдәсил,\nЈетишдирә билмәз бәхтийар нәсил!”\nҺәгигәтән бир мүәллим шаҝирдләр вә тәләбәләр гаршысында данышығында йад сөзләрдән, әҹнәби кәлмәләрдән истифадә едәрсә, о сабаһ өз йетирмәсиндән саф дилдә данышмағы неҹә тәләб едә биләр? Белә һалда дейирләр:”Һәйата кечирилмәйән идейа сабун көпүйүнә бәнзәйир.”\nДилимизин сафлығынын кешийиндә дайанмағы өвладларымыза дүнйайа ҝәлән ҝүндән, даһа сонра мәктәбәгәдәр ушаг мүәссисәләриндән ашыламаг лазымдыр. Азәрбайҹанда аз аилә тапылар ки, орада евин ханымына “Ана”-дейә мүраҹиәт етсинләр. “Мама” кәлмәси дилимизә елә йапышыб ки, ондан йаха гуртара билмирик. Азәрбайҹан дилиндә чох ҝөзәл, үлви бир кәлмә дә вар:”Шәфгәт баҹысы”…\nАмма бүтүн тибб оҹагларында бу вәзифәни йеринә йетирәнләрә “Медсестра” дейә мүраҹиәт едирләр. Бу “медсестралар” да өз вәзифәләрини дәрман вериб, ийнә вурмагла битмиш һесаб едирләр, шәфгәт ҝөзтәрмәк исә йаддан чыхыр… Амма бәзән һеч бир дәрманын әлаҹ едә билмәдийи хәстәлийә ширин дил, исти мүнасибәт, үлви шәфгәт әлаҹ едә билир. Илк нөвбәдә ширин дил! Һәр бир вәтәндаш өз евиндә, өз аиләсиндә дилимизин сафлығынын кешийиндә дайанарса, о, ҹәмиййәт үчүн лайигли инсанлар йетишдирә биләр.\nБу мәгамда Сәдинин бир фикрини дә йада салмаг йеринә дүшәрди:” Мәнимлә вәзиййәтинә ҝөрә йох, ләйагәтимә ҝөрә рәфтар ет!” Доғма дилинин сафлығыны горумаг, елә ләйагәтли инсан олмагдан ирәли ҝәлир. Азәрбайҹан дили чох зәнҝиндир. Ейни нөвдән олан ҝүлләрин мүхтәлиф рәнҝләри олдуғу кими Азәрбайҹан дилиндә дә һәр кәлмәнин бир нечә синоними мөвҹуддур. Мәсәлән, отурмаг ифадәси. Пишик отурур, ит шөнҝүйүр, гуш гонур, инсан әйләшир. Дилимизин гүдрәтини, гиймәтини өвладларымыза ашылайа билсәк, сабаһ онлар да өз аиләләриндә бу ваҹиб мейары горуйуб сахлайа биләрләр. Мүасир дөврүн ән мүһүм тәләбләриндән бири будур ки, ҝәнҹләр бир нечә дилдә сәрбәст даныша билсинләр, амма өз доғма дилләринин сафлығыны да горуйуб сахламағы баҹарсынлар. Тәгдирә лайиг һалдыр ки, Азәрбайҹана ҝәлән һәр бир рәсми гонаг да халгы мәһз Азәрбайҹан дилиндә саламлайыр. Агилләр ҝөзәл дейиб:”Сән өзүнә гиймәт гоймасан, кәнардан ҝәлән сәни дәйәрләндирмәз!”\n“Ана дилим, ҹан дилим, адына гурбан дилим,\nДанышанда бал дадыр,бу Азәрбайҹан дилим!”\nВәтәнпәрвәр вә үсйанкар шаиримиз Хәлил Рза Улутүрк нәҹә дә ҝөзәл дейиб: “… мән дөнмәрәм дилимдән, доғрансам дилим-дилим!”\nВәтән торпаг, вәтән елдир, вәтән сән!!!\nСойуг бир чадырда ана ҹан верир,\nБир гара ҝүн ҝәлир гаранын үстә.\nГәлбиндә ҝөйнәйән йара ган верир,\nБир овуҹ торпаг гой йаранын үстә.\nБир овуҹ торпаг да йарайа мәлһәм олармыш…\nҜөрәсән һарадандыр торпагда бу гүдрәт?\nҺарадан башланыр Вәтән? Јашадығын евдәнми, мәһәлләдәнми, шәһәрдәнми? Илк дәфә нәфәс алдығын мәканданмы? Јохса илк дәфә айаг тутуб гәдәм гойдуғун торпагданмы? Бу суалын дәгиг ҹавабыны билән вармы? Бәлкә, елә әҹдадларымызын йатдығы торпагдан башлайыр Вәтән. Бәлкә, она ҝөрә бизә бу гәдәр әзиздир торпаг. Јохса, гапгара бир торпаға бу гәдәр дәйәр вериләрдими?\nӘслиндә торпаг бизи даһа чох севир.\nАйаглайыб әздийимиз, үстүндә ҝәздийимиз бу торпаг бизә мин ҹүр немәтләр бәхш едир. Һәтта ушаг вахты йыхыланда да әзилән дизимизә торпаг йапышырды. Торпаг дизимиздән ахан ганы силмәк, ҝөйнәйән йарамыза мәлһәм олмаг истәйирди. Јарамыза мәлһәм олан торпаг дүнйадан көчәндә дә бизи өз гойнуна алыр, исти нәфәси илә сойуг вүҹудумузу иситмәйә чалышыр. Вүҹудумузу гышда гардан-шахтадан, йайда исә гызмар ҝүнәшдән горуйуб ҝизләдир.\nУлуларымыз дейиб:”Торпағы әз, торпаг сәни әзизләсин!” Јәни торпағы шумла, әк, беҹәр, о да сәнә рузи бәрәкәт вериб сәни доландырсын. “Дәдә Горгуд” филминдә дейилир:” Торпағы әкиб-беҹәрмәсән, ону горумаға дәймәз! Әҝәр ону горумасан, әкиб-беҹәрмәйә дәймәз!”\nНә бөйүк һикмәт вар бу бир ҹүмләдә…\nВәтәни, торпағы горумаг һәр биримизин мүгәддәс борҹумуздур. Һәзрәти Пейғәмбәримиз дә буйуруб:” Вәтәни севмәк имандандыр!” Торпаг һаггы, ана һаггыдыр- дейирләр. Бу севҝи атанын сүмүйүндән, ананын сүдүндән сүзүлүб һөпур өвладларын ҹанына. Елимизин ҝөзәл адәтләриндән бири дә будур ки, кечмишдә әсҝәр ҝедән оғулун айагларына хна гойарлармыш. Аналар, нәнәләр үрәк долусу дейәрмиш:”Гурбанлыг гочун үзәриндә хна олар ки, онун гурбанлыг олдуғу билинсин!” Аналарын, нәнәләрин үрәйинин ҝенишлийинә бах ки, өвладыны вәтән йолунда гурбанлыг олмаға габагҹадан һазырлайырмыш. Вәтәнин дар ҝүнүндә, чәтин мәгамында һамынын бир амалы олармыш- Торпағы, Вәтәни йағыдан горумаг.\nВәтән, торпаг севҝиси ҝөзә ҝөрүнмәйән, илаһи бир ешг кими һөпуб ҹанымыза, ганымыза. Елин-обанын шәрәф вә ләйагәти йолунда дүшмәнлә аслан кими пәнҹәләшмәк, һәлә чох еркән йашларында өвладларымызын характериндә формалашмалыдыр. Нә йахшы ки, илләр, гәринәләр кечсә дә бу амал, бу мәрам дәйишмәди. Торпаг йолунда, елин намусу йолунда Азәрбайҹанын мәрд оғуллары силаһа сарылыб, шәрәфлә дөйүшдү. Шәһид олан вәтән өвладларынын сон кәлмәләри бу олурду:”Тәки, Вәтән йашасын!” Бу сөзләри шәһидләрин ҹәбһә достлары сөйләйирди.\nДейирләр- гәләбәйә ҝедән йол, өзүнә инамдан башлайыр.\nБу ҝүн Азәрбайҹанын, Мүбариз Ибраһимов, Фәрид Әһмәдов, Фред Асиф, Нүрәддин Ибраһимов, Ҹаваншир Рәһимов кими Милли Гәһрәманлары варса, демәк Азәрбайҹан басылмазгаладыр!\nБу галанын шәрәфини горумаг һәр бир вәтәндашын мүгәддәс борҹудур.\nВәтән торпагдыр, Вәтән елдир, Вәтән сән!!!\nГәләбәйлә гайыт Азәрбайҹана Әсҝәр маршы\nВәтән, салам олсун буз булағына!\nВәтән, салам олсун од-оҹағына!\nВәтән, салам олсун бу торпағына!\nВәтән,“Ана”- дедим һәр буҹағына!\nҺайды, иҝид әсҝәр,\nҝөстәр бир һүнәр,\nВәтән дарда галыб, сәниндир зәфәр,\nГой дүшмәнин ҹаны булансын гана,\nГәләбәйлә гайыт Азәрбайҹана,\nСипәр ет Вәтәнә ширин ҹаныны,\nВиран ет дүшмәнин ханиманыны.\nЈад әлиндә галан йайлаг сәниндир,\nАзад олсун Вәтән, торпаг сәниндир.\nҺайды, иҝид әсҝәр, ҝөстәр бир һүнәр,\nГой дүшмәнин ҹаны булансын гана.\nГәләбәйлә гайыт Азәрбайҹана!\nГейрәтинә гурбан, ей вәтән оғлу,\nВермә йада аман, ей вәтән оғлу,\nГисас ал, йағыдан, зәфәр сәниндир,\nАчылан о нурлу сәһәр сәниндир.\n(Ҝүларә Мунис. Шаирә-публисист)\nБахыш сайы: 686